কম্পিউটাৰৰ পৰিচয় আৰু ভূমিকা — বিকাশপেডিয়া\nমূল পৃষ্ঠা / শিক্ষা / ডিজিটেল সাক্ষৰতা / কম্পিউটাৰ / কম্পিউটাৰৰ পৰিচয় আৰু ভূমিকা\nকম্পিউটাৰ হৈছে এনে এক বৈদ্যুতিক সঁজুলি, যাক চিঠি লিখাৰ পৰা ৰেলৰ টিকেট সংৰক্ষণ কৰালৈকে জীৱনৰ প্রত্যেক ক্ষেত্রতে ব্যৱহাৰ হয়। কম্পিউটাৰটো হৈছে বিভিন্ন অংশৰ সমষ্টি যেনে কীবর্ড(keyboard), মাউচ(mouse), প্রচেচৰ(processor), মেম’ৰী(memory), মণিটৰ(monitor) আৰু প্রিন্টাৰ (printer) ইত্যাদি। যিকোমো কাম কৰিবলৈ কম্পিউটাৰক নির্দেশাৱলীৰ প্রয়োজন যাক কম্পিউটাৰৰ আঁচনি বা প্রগেম(program) বুলি কোৱা হয়। কম্পিউটাৰৰ লগত সঘনে উচ্চাৰিত দুটা শব্দ হ’ল- হার্ডৱেৰ আৰু চফটৱেৰ(Hardware and software)।চি.পি.ইউ(CPU) মেম’ৰি(memory) আৰু আন ইনপুট আৰু আউটপুট সঁজুলিসমূহ হৈছে হার্ডৱেৰৰ অর্ন্তভূক্ত আনহাতে কম্পাইলাৰ(compiler), ইণ্টাৰপ্রিটাৰ(interpreter) আৰু অপাৰেটিং চিষ্টেম(operating system)সমূহ হৈছে চফট্‌ৱেৰৰ অর্ন্তভূক্ত।\n১.১: কম্পিউটাৰ কি?\nকম্পিউটাৰ নামটো ‘কম্পিউট’(Compute)শব্দৰ পৰা আহিছে যাৰ অর্থ হৈছে গণনা। সেয়েহে সাধাৰন অর্থত কবলৈ গ’লে কম্পিউটাৰ এনে এক যন্ত্র যাৰ সহায়ত গণনা কৰিব পাৰি। কিন্তু বার্তামান যুগত কম্পিউটাৰৰ ব্যৱহাৰ অকল গণনা কার্য্যতেই সীমিত হৈ থকা নাই, জনজীৱনৰ প্রত্যেক ক্ষেত্রতেই আজি কম্পিউটাৰৰ বহুল প্রয়োগ। কাৰোবাৰ লগত সংযোগ স্থাপনৰ পৰা লৈ গানশুনা, ডাটাবেচ(database) চোৱাচিতা কৰা, ছবি চোৱালৈকে অন্যান্য কামত ই ব্যৱহাৰ হয়। কম্পিউটাৰ এনে এক বৈদ্যুতিক সঁজুলি, যিয়ে পুর্বনির্ধাৰিত (predefine instruction) আদেশমতে যিকোনো সংবাদ গ্রহণ কৰি ডাটাসমূহক(data) প্রচেচ কৰি প্রয়োজনীয় সংবাদলৈ ৰূপান্তৰ কৰি সঞ্চয় কৰে।\nকম্পিউটাৰে মূখ্যতঃ চাৰি প্রকাৰে কার্য্য সম্পাদন কৰে।\nইনপুট(Input) :- কোনো কর্য্য সম্পাদন কৰিবলৈ কম্পিউটাৰক যি ডাটাৰ প্রয়োজন হয় কম্পিউটাৰে সেই ডাটাসমূহ কীবর্ড,মাউচ আদি ইনপুট সঁজুলিৰ সহায়ত ইউজাৰৰ পৰা গ্রহন কৰে।\nপ্রচেচিং(Processing):- কম্পিউটাৰে কিছুমান পূর্বনির্ধাৰিত আদেশমতে ডাটাসমূহ প্রচেচ কৰে। এই পূর্বনির্ধাৰিত আদেশসমূহক প্রগ্রেম বুলি কোৱা হয়।\nআউটপুট(Output):- প্রচেচিং কৰাৰ পাছত কম্পিউটাৰে ডাটাসমূহক সংশোধিত ৰূপত প্রকাশ কৰে যাক আউটপুট বুলি কোৱা হয়।এই আউটপুটসমূহ কিছুমান আউটপুট সঁজুলি যেনে মণিটৰ, প্রিণ্টাৰ আদিৰ জৰিয়তে আহৰণ কৰিব পাৰি।\nমেম’ৰি(Memory):- ইয়াত কম্পিউটাৰে ডাটাসমূহক সুৰক্ষিত ৰূপত সঞ্চয় কৰি ৰাখিব পাৰে।\n১.১.১: কম্পিউটাৰৰ লক্ষণসমূহ/ধর্মসমূহ\n১. গতি (Speed):- কম্পিউটাৰে যিকোনো কাম মানুহৰ তুলনাত তীব্রগতিত বৈদ্যুতিক পদ্ধতিৰে অতি কম সময়ৰ ভিতৰতে সমাধান কৰিব পাৰে। কম্পিউটাৰে এটা ছেকেন্ডৰ ভিতৰতে বিলিয়ন সংখ্যক গননা কৰি দিব পাৰে। কোনো এটা নির্দিষ্ট কার্য্য সম্পাদন কৰিবলে কম্পিউটাৰে যিমান সময় তাক কম্পিউটাৰৰ প্রচেচিং গতি বুলি কোৱা হয়। বর্তমান কম্পিউটাৰৰ গতি গিগা হার্টজ গণনা কৰা হয়। উদাহৰণস্বৰূপে কম্পিউটাৰৰ তীব্র গতিয়ে আমাক পদার্থবিঞ্জান, অংকশাস্ত্রৰ বহুতো জটিল আৰু দীঘলীয়া সমস্যা সমাধান কৰাত সহায় কৰে।চেন্ট্রেল প্রচেছৰ ইউনিটে সমস্যা সমাধান কৰিবলে নির্দেশ সমূহক কার্য্যত পৰিণত কৰে।বর্তমান সময়ত বেছিকৈ ব্যৱহৃত চি পি ইউ হৈছে পেণ্টিয়াম-৪ যাৰ গতি ২.২ গিগা হার্টজ। ইয়াৰ পৰা দেখা যায় যে প্রচেচৰে একোটা সাধাৰণ আদেশ যেনে যোগফল ১/২.২ x ১০৯ চেকেণ্ডত .৪৫ নেন’ চেকেণ্ডত এক চেকেণ্ডৰ বিলিয়ন সংখ্যক ভাগৰ এভাগ সময়ৰ ভিতৰতে সম্পাদন কৰিব পৰে।\n২. নির্ভৰযোগ্যতা (Reliability):-যদি কম্পিউটাৰৰ ইনপুট ডাটাসমূহ শুদ্ধ হয় আৰু প্রগ্রেমৰ বাবে দিয়া নির্দেশসমূহ শুদ্ধ হয়, তেন্তে কম্পিউটাৰৰ আউটপুটসমূহো সম্পূর্ণ শুদ্ধ হয়।\n৩. সঞ্চয় ক্ষমতা\nকম্পিউটাৰে বহু পৰিমাণৰ ডাটা স্থায়ীভাৱে সঞ্চয় কৰি ৰখাত সমর্থ যাতে ভৱিষ্যতে যিকোনো কামৰ বাবে এই ডাটাসমূহ ব্যৱহাৰ কৰিব পাৰি। কম্পিউটাৰে ছবি, গান ইত্যাদি যিকোনো ৰূপতে ডাটাসমূহক সঞ্চয় কৰি ৰখিব পাৰে।\n৪. যথার্থতা আৰু অপৰিবর্তনশীলতা\nকম্পিউটাৰৰ ফলাফলসমূহ সদায় শুদ্ধ আৰু যথাযথ হয়। ই কেতিয়াও সমস্যাসমূহৰ ক্রুটিপূর্ণ সমাধান নেদেখুৱায়।লগতে ইয়াৰ জৰিয়তে কৰা সমাধানসমূহ সদায় অপৰিৱর্তনশীল হয়, একে ধৰণৰ ডাটাৰ পৰা সদায় একে ফলাফল পোৱা যায়।\nকম্পিউটাৰৰ জৰিয়তে পূর্বনির্দেশিত আদেশসমূহ প্রচেচিং কৰা হয়। ই যোগ, বিয়োগ, পূৰণ, হৰণ ইত্যাদি কার্য্য বিভিন্ন ধৰণে প্রচেচিং কৰি সম্পাদন কৰিব পাৰে।\nআজিকালি বেছিসংখ্যক কম্পিউটাৰেই অন্যান্য কম্পিউটাৰৰ লগত যোগাযোগ স্থাপনত সর্মর্থ। আমি দুটা বা তাতোধিক কম্পিউটাৰ কেব্‌ল বা অন্যান্য যোগাযোগ স্থাপনকাৰী যন্ত্র যেনে মডেম, ৰাউটাৰ আদিৰ জৰিয়তে সংযোগ ঘটাব পাৰো। এইদৰে সংযোগ স্থাপন কৰি ডাটা, নির্দেশ আৰু সংবাদ ইত্যাদি এটাৰ পৰা আনটোলৈ নিব পাৰি। এইদৰে কম্পিউটাৰ সমূহ এটা আনটোৰ লগত নেটৱর্কৰ জৰিয়তে সংযোগ হৈ থাকে।\nকম্পিউটাৰে একেটা কামকে বাৰে বাৰে অলপো আমনি বা ভাগৰ নলগাকৈ তথা পথচুত্য নোহোৱাকৈ ঘণ্টাজুৰি নির্ভূলভাৱে কৰি থাকিব পাৰে।\nকম্পিউটাৰে নিজাকৈ কোনো কাম ভাবি কৰিব নোৱাৰে। সেয়েহে ইচ্ছুক কার্য্য কৰাবৰ বাবে সঠিক নির্দেশ দিয়াটো প্রয়োজন।\nওপৰত উল্লেখিত ধর্ম তথা লক্ষণসমূহ জনাৰ পাছত আমি এই সিদ্ধান্তত উপনীত হব পাৰো যে, কম্পিউটাৰ এনে এক যন্ত্র যাৰ তুলনা আন কোনো যন্ত্রৰ লগতেই কৰিব নোৱাৰি। ই অন্যান্য যন্ত্রতকৈ সম্পূর্ণ বেলেগ। ইয়াৰ জৰিয়তে আমি বহুতো জটিল তথা কষ্টকৰ সমস্যা সমাধান কৰিব পাৰো।\n১.১.২: কম্পিউটাৰৰ বুনিয়াদী প্রয়োগ কম্পিউটাৰে জীৱনৰ সকলো ক্ষেত্রতে মহত্বপূর্ণ অৱদান আগবঢ়াইছে আৰু কম্পিউটাৰ ব্যৱহাৰৰ জৰিয়তে জীৱনৰ মানদণ্ডৰো বহু সালসলনি ঘটিছে। উদ্যোগ, চৰকাৰ, শিক্ষা, বৈজ্ঞানিক গৱেষণা, সংগীত আদিত কম্পিউটাৰৰ প্রয়োগ মন কৰিব লগীয়া।\nশিক্ষাৰ ক্ষেত্রত কম্পিউটাৰৰ ব্যৱহাৰ দিনে দিনে বাঢ়ি গৈ আছে। শিক্ষা শিক্ষণ সকলো ক্ষেত্রতে আজি কম্পিউটাৰৰ বহুল প্রয়োগ। কম্পিউটাৰৰ ডাটা বেংক ব্যৱহাৰ কৰি দিব পৰা শিক্ষা প্রক্রিয়াটো অতি লাভজনক হয় কিয়নো ই যিকোনো বিষয়ৰ ওপৰতেই অপৰিমীত জ্ঞান দিবলৈ সক্ষম। লগতে ইয়াৰ ব্যৱহাৰৰ জৰিয়তে বিভিন্ন জটিল সমস্যাও সহজতে সমাধান কৰি শিক্ষাদান কৰিব পৰি। বর্তমান যুগত মাল্টিমিডিয়া আৰু এনিমেচনৰ বহুল প্রয়োগেও শিক্ষাদান পদ্ধতিত আমূল পৰিৱর্তন আনিছে। ইয়াৰ উপৰিও ব্যৱসায়, বানিজ্য ইত্যাদিতো কম্পিউটাৰক শিক্ষণ সঁজুলি হিচাপে ব্যৱহাৰ কৰা হয়।\n২) পুথিভঁড়াল আৰু সংগ্রাহালয় (Libraries and Museums):- আজিকালি পুথিভঁড়াল তথা সংগ্রাহালয় আদিৰ বিভিন্ন কার্য্য পৰিচালনা কৰিবলৈ কম্পিউটাৰ বিস্তৰ ৰূপত ব্যৱহাৰ হয়। পুথিভঁড়ালৰ পৰা ধাৰে নিয়া কিতাপসমূহ সঠিক সময়ত ঘূৰাই দিয়া হৈছে নে নাই বা কোনখন কিতাপ পুথিভঁড়ালটোৰ ক’ত পোৱা যাব ইত্যাদি সকলো ডাটাবেচ ৰূপত সঞ্চয় কৰি ৰখি এই সকলো বস্তু সুচাৰুৰূপত পৰিচালনা কৰিবলৈ কম্পিউটাৰৰ প্রয়োগ হয়। সংগ্রাহালয়টো বিভিন্ন বস্তুৰ তালিকা তথা সূচী প্রস্তুত কৰি দর্শনার্থী সকলৰ বাবে চাবলৈ তথা কর্মচাৰী সকলৰ বাবে সুচাৰু ভাৱে চোৱাচিতা কৰিবলৈ কম্পিউটাৰ ব্যৱহাৰ হয়।\n৩) বৈজ্ঞানিক গৱেষনা\nকম্পিউটাৰ প্রয়োগৰ জৰিয়তে বিশ্ববিদ্যালয় তথা গৱেষণাগাৰ আদিৰ মানদণ্ড বহুখিনি উন্নত হৈছে। বর্তমান পৃথিৱীৰ সকলো বিশ্ববিদ্যালয়, গৱেষণাগাৰ আদিৰ মাজত যোগাযোগ স্থাপন কৰিবলৈ ইণ্টাৰনেটৰ প্রচলন হৈছে। আজিকালি গণিত শাস্ত্রৰ উপৰিও অন্যান্য বিভিন্ন যেনে ৰোগ নিৰাময়, সমাজ বিজ্ঞান, ইতিহাস ইত্যাদিৰ গৱেষণাটো কম্পউটাৰৰ বহুল প্রয়োগ হয়। লগতে বিজ্ঞান, ইঞ্জিনিয়াৰিং ইত্যাদি বিভিন্ন ক্ষেত্রত কম্পউটাৰৰ অৱদানৰ জৰিয়তে লাভান্বিত হৈছে ।\n৪) ব্যৱসায়িক প্রয়োগ\nঅতীজতে কম্পউটাৰ অকল দৈনিক লিখা-মেলা সম্বন্ধীয় কামতহে ব্যৱহৃত হৈছিল। কিন্তু ১৯৫০ চনৰ মাজভাগৰ পৰা ইয়াক ব্যৱসায় বাণিজ্যৰ ক্ষেত্রখনত বহুলভাৱে প্রয়োগ কৰিবলৈ আৰম্ভ কৰা হয়। আজি সৰু ডাঙৰ সকলো ব্যৱসায় সংগঠনেই সম্পূর্ণ কম্পিউটাৰৰ উপৰত নির্ভৰশীল।\n৫) অফিচ যন্ত্রীকৰন\nআৰম্ভণিতে কম্পিউটাৰ অকল অফিচসমূহৰ সাধাৰণ কিছুমান লিখা-মেলা সম্বন্ধীয় কার্য্যত ব্যৱহৃত হৈছিল। কিন্তু বর্তমান বিজ্ঞান আৰু প্রযুক্তি বিদ্যাৰ প্রসাৰে অফিচ যন্ত্রীকৰণত দ্রুত পৰিৱর্তন ঘটাইছে। অফিচ যন্ত্রীকৰনৰ অর্থ হৈছে বর্তমান যুগৰ বিজ্ঞান আৰু প্রযুক্তিবিদ্যাৰ কৌশল সমূহ বহুলভাৱে অফিচত প্রয়োগ ঘটোৱা। অতীজতে অকল টাইপৰাইটাৰ বা সৰুসুৰা দুই এটা মেচিন অফিচত ব্যৱহাৰ হৈছিল। কিন্তু বর্তমানযুগত ৱর্ড প্রচেচৰ, পার্চনেল কম্পিউটাৰ, কার্য্যস্থান(Workstation), টার্মিনেল, নেটৱর্ক, ফেক্স ইত্যাদি হল অফিচ যন্ত্রীকৰণৰ উদাহৰণ।\n৬) ৱর্ড প্রচেচিং\nৱর্ড প্রচেচৰ সাধাৰণতে যিকোনো ৰিপর্ট বনাবৰ বাবে ব্যৱহৃত হয় যিবোৰ বনাব যাওঁতে এবাৰ বা ততোধিক পুনৰাবৃত্তি(revision) কৰাৰ প্রয়োজন হয়।লগতে স্টের্ন্ডাড চিঠি বা ডকুমেন্ট বনাবৰ বাবেও ৱর্ড প্রচেচৰ ব্যৱহাৰ কৰা হয়।\n৭) ডেস্কটপ পাব্লিচিং\nডেস্কটপ পাব্লিচিং হৈছে বর্তমান অফিচ যন্ত্রীকৰণৰ এক উল্লেখযোগ্য ক্ষেত্র। অফিচৰ যিকোনো ফাইল লিখা, সজোৱা ইত্যাদি বিভিন্ন কাম কৰি তাক সম্পূ্র্ণৰূপত সজাই তুলিবলৈ ডেস্কটপ পাব্লিচিংৰ ব্যৱহাৰ হয়।\nবেংকিং এনেকুৱা এটা সংগঠন যিয়ে সর্বপ্রথমে কম্পিউটাৰৰ ব্যৱহাৰৰ ক্ষেত্রত প্রচুৰ গুৰুত্ব আৰোপ কৰিছিল আৰু বর্তমান বেংক সম্পূর্ণৰূপত কম্পিউটাৰৰ উপৰতেই নির্ভৰশীল ।\n৯) আৰক্ষণ ব্যৱস্থা\nকম্পিউটাৰৰ জৰিয়তে আগতীয়াকৈ কৰিব পৰা আৰক্ষণ ব্যৱস্থাই উপভোক্তা তথা ৰেল, উৰাজাহাজৰ আৰু বিভিন্ন ৰাজ্যৰ মাজত চলা বাচ সেৱা ইত্যাদি সকলোকে লাভবান কৰিছে। কম্পিউটাৰ আৰক্ষণ ব্যৱস্থাৰে বর্তমান হোটেলৰ কোঠা, চিনেমা, থিয়েটাৰ ,খেল ইত্যাদিৰ টিকট আগতীয়াকৈ বুক কৰিব পাৰি,যিয়ে উপভোক্তাৰ জীৱন প্রণালী বহুখিনি সহজসাধ্য কৰি তুলিছে।\nউপৰত উল্লেখিত ব্যৱহাৰ সমূহৰ উপৰিও আৰু বিভিন্ন ক্ষেত্রত কম্পিউটাৰ বিস্তৃতভাৱে ব্যৱহৃত হয় যেনে- ইণ্টাৰনেট, ডিজিটেল ভিডিঅ’ আৰু অডিঅ’ কম্পজিচনত, মেডিকেল, টেলেকমিউনিকেচন, ডিফেঞ্চ, ই-লাৰনিং, চার্টিফিকেট বনোৱা, যি কোনো চিঠিপত্র বনোৱা, খেল, ৰবটিক্স, বতৰ আৰু বাতৰি সম্বন্ধীয় কামকাজ, এয়াৰ ট্রেফিক ক’ন্ট্রল ইত্যাদি।\n১.২: কম্পিউটাৰৰ বিভিন্ন অংশসমূহ\nকম্পিউটাৰ চিষ্টেম বিভিন্ন অংশৰ সমষ্টিৰে গঠিত হয়। কম্পিউটাৰৰ বিভিন্ন হার্ডৱেৰ অংশসমূহ হৈছে-\n১) চেন্ট্রেল প্রচেচিং ইউনিট\n২) ইনপুট সঁজুলি\n৩) আউটপুট সঁজুলি\n৪) বিভিন্ন ধৰণৰ সঞ্চয় প্রণালী\n১.২.১: চেন্ট্রেল প্রচেচিং ইউনিট\nএই চেন্ট্রেল প্রচেচিং ইউনিটতে কম্পিউটাৰৰ সকলো প্রধান তথা মূখ্য কামসমূহ সমাধান হয়। ইয়াত গাণিতীক আৰু ল’জিকেল কার্য্যসমূহ সমাধান হয়। চি পি ইউয়ে ডাটা আৰু নির্দেশাৱলীসমূহ মূখ্য সঞ্চয় প্রণালীৰ পৰা উলিয়াই আনে আৰু নির্দেশ অনুসৰি ডাটাসমূহক কার্য্যক্ষম কৰে আৰু পুনৰাই এই ডাটাসমূহ মূখ্য সঞ্চয় প্রণালীত সঞ্চয় কৰে বা আউটপুট উপকৰণলৈ প্রেৰণ কৰে।\nচি পি ইউৰ প্রধানত তিনিটা ভাগ আছে-\nকন্ট্রল ইউনিটে কম্পিউটাৰৰ সকলো কাম কাজ চোৱাচিতা কৰে।\nএৰিথমেটিক আৰু ল’জিকেল ইউনিটে সকলো গাণিতীক আৰু ল’জিকেল কার্য্যসমূহ সমাধান কৰে।\nৰেজিষ্টাৰৰ এটা সমষ্টি ব্যৱহৃত হয়, যিয়ে অস্থায়ীৰূপত চি পি ইউৰ ডাটাসমূহ সঞ্চয় কৰে।\nএইটো মন কৰিবলগীয়া যে চেন্ট্রেল প্রচেচিৰ প্রধান সঞ্চয় প্রণালীৰ পৰা পোৱা নির্দেশ অনুযায়ী পৰিচালিত হয়। এটা কাম সম্পূর্ণ নোহোৱালৈ চি পি ইউয়ে প্রধান সঞ্চয় প্রণালীৰ পৰা এটা এটাকৈ নির্দেশ উলিয়াই আৰু নির্দেশসমূহ কার্য্যত পৰিণত কৰে। প্রত্যেকটো নির্দেশেই যেনে : যোগ, হৰণ, লৰচৰ কৰোৱা আৰু তুলনা আদি চি পি ইউৰ দ্বাৰা কার্য্যত পৰিণত হয় আৰু নির্দেশসমূহ কার্য্যত পৰিণত কৰিবলৈ ডাটাসমূহ কত বিচাৰিব লাগে সেয়েও জনোৱা হয়। চি পি ইউ, মেম’ৰি আৰু অন্যান্য অংশসমূহ ‘বাচৰ’ সহায়ত মাডাৰবর্ডৰ সংযোগ হৈ থাকে আৰু ইয়াক কেবিনেট বা চিষ্টেম ইউনিটত ৰখা হয়। বাচে কম্পিউটাৰৰ বিভিন্ন অংশসমূহ সংযোগ কৰি ৰাখে যাৰ বাবে এটা অংশৰ পৰা আন এটা অংশলৈ সহজতে পৰিবহণ কৰিব পাৰে। বাচ হৈছে এটা পথৰ দৰে যত বৈদ্যুতিক তৰংগৰ মাধ্যমেদি চি পি ইউৰ পৰা মূখ্য সঞ্চয় প্রণালীলৈ বার্তাবাহৰ কাম সমূহ সমাধান হয়।\nকম্পিউটাৰত তিনি প্রকাৰৰ বাচ থাকে – এড্রেচ বাচ, ডাটা বাচ আৰু ক’ন্ট্রল বাচ।\n১.২.২: ভি.ডি.ইউ, কীবর্ড আৰু মাউচ\nভিজুৱেল ডিছপ্লে ইউনিট(ভি.ডি.ইউ)\nযেতিয়া আপুনি কাম কৰি থাকে তেতিয়া এইটো চোৱা প্রয়োজন যে আপুনি কি টাইপ কৰিছে। এই সকলোবোৰ মণিটৰৰ যোগেদি চাব পাৰি,সেয়েহে মণিটৰক ভিজুৱেল ডিছপ্লে ইউনিট বুলি জনা যায়। বেছিসংখ্যক মণিটৰতে টেলিভিচনৰ দৰে কেথ’ড ৰে টিউব ব্যৱহৃত হয়। সেয়েহে এই মণিটৰক চি আৰ টি মণিটৰ নামেৰেও জনা যায়।\nমণিটৰক বিভিন্ন ভাগত ভাগ কৰিব পাৰি। ভি.ডি.ইউৰ ৰং, পর্দাৰ আকাৰ আৰু ৰিজ’লুচনৰ উপৰত নির্ভৰ কৰি মণিটৰক শ্রেণী বিভাগ ক ৰা হয়। প্রথম দুটা প্রকাৰ সহজেই সকলোৰে বাবে বোধগম্য। দৃঢ়তা বুলি কলে মণিটৰত কিমান ঘনকৈ পিক্সেল অথবা কিমান ঘনকৈ ডটসমূহ থাকে তাকে বুজায়। সাধাৰণ আর্থত কবলৈ গলে যিমান ঘনকৈ এই ডটসমূহ থাকিব সিমানেই ছবিসমূহ ভাল হব। ভি ডি অ’ গ্রাফিক ৰে বা চুপাৰ ভি জি মণিটৰসমূহ আজিকালি বেছিকৈ ব্যৱহৃত হয় আৰু এই দুই শব্দই মণিটৰৰ দৃঢ়তা কিমান তাকেই বুজাবলৈ ব্যৱহাৰ হয়। বেছিখিনি আধুনিক মণিটৰে 1024 by 768 pixel , চুপাৰ ভি জি এ দেখুৱায়। আনহাতে কিছুমানে আজিকালি 1280 by1024 বা 1600 by1200 দৃঢ়তাও দেখুৱায়। আগতে ব্যৱহৃত মণিটৰসমূহ আছিল MDA, CGA আৰু EGA. আজিকালি এইবোৰ ব্যৱহৃত নহয় আৰু এইবোৰে উইনড’ৰ নতুন ভার্চনৰ লগত কাম কৰিব নোৱাৰে।\nযিকোনো সমস্যা সমাধান কৰিবলৈ যিকোনো তথ্য বা নির্দশ কম্পিউটাৰত ইনপুট কৰাটো প্রয়োজন আৰু তাৰবাবে ইনপুট সঁজুলি লাগে। কী-বর্ড হ’ল এনে এক ইনপুট সঁজুলিৰ উদাহৰণ যিয়ে তথ্যসমূহ গ্রহণ কৰে আৰু তাক বৈদ্যুতিক সংকেতলৈ পৰিৱর্তন কৰে। ইয়াৰ উপৰিও কী-বর্ডৰ জৰিয়তেই চফটৱেৰক বিভিন্ন কামাণ্ড দিব পৰা যায়। কী-বর্ড হৈছে বিভিন্ন কীৰ সমষ্টি। প্রতিটো বর্ণ, সংখ্যা, চিহ্নৰ কাৰণে এটা এটা কী নির্দিষ্ট কৰি থোৱা থাকে। সাধাৰণতে পোৱা কী-বর্ড হৈছে QWERTY কী-বর্ড য’ত এই বর্ণকেইটা কী-বর্ডৰ প্রথম শাৰীত থাকে। যেতিয়া কী-বর্ডত কী এটা টিপা হয়, তেতিয়া কীটো সক্রিয় হৈ উঠে। কী-বর্ডত থকা চার্কিটে নিশ্চত কৰে যে কোনটো কী টিপা হৈছে। সেই সময়ত এটা ক’ড সৃষ্টি হয় আৰু ইয়াক কম্পিউটাৰলৈ প্রেৰণ কৰা হয়। উদাহৰণস্বৰূপে যেতিয়া বর্ণ ‘এ’ টো কী-বর্ডত টিপা হয়,এইটো বৈদ্যুতিক কড ০১০০০০১ লৈ পৰিৱর্তন হব। যিটো কম্পিউটাৰলৈ প্রেৰিত হব। একেদৰে সংখ্যা ‘০’(শূন্য)টো বৈদ্যুতিক কড ০০১১১০১ লৈ পৰিৱর্তন হব। কী-বর্ডত কোনটো কী হেঁচা হৈছে তাক নির্ধাৰণ কৰা আৰু তাক বৈদ্যুতিক কড পৰিৱর্তন কৰা ব্যৱস্থাটোক এন ক’ডিং বুলি কোৱা হয়। আচ্‌কী হৈছে এনে এক ব্যৱহৃত হৈ থকা বৈদ্যুতিক ক’ড।\nপ্রায়বোৰ কী-বর্ডতেই ৮০ ৰ পৰা ১১০ পর্য্যন্ত কী সন্নিবিষ্ট হৈ থাকে। সেই সমূহ হৈছে-\n২) নিউমাৰিক কী\nমাউচ হৈছে এনে এক নির্দেশক সঁজুলি যাক আপুনি এডোখৰ সমান আৰু মিহি ঠাইত সঞ্চালন কৰিব পাৰে আৰু আপোনাৰ ইচ্ছানুসৰি স্ক্রীনত কার্চাৰডাল ঘূৰাব পাৰে। অপ্টিকেল মাউচ যাৰ সহায়ত নির্ভৰযোগ্য কাম পাব পাৰি আৰু মেকানিকেল মাউচ যিটো সূলভ মূল্যৰ হয় এই দুই ৰূপত মাউচ পোৱা যায়। ইউজাৰে মাউচ সঞ্চালন কৰি যিকোনো ঠাইত নির্দ্দেশ কৰিব পাৰে আৰু বুটাম টিপাৰ জৰিয়তে নিজৰ পছন্দৰ বস্তু সমূহলৈ যাব পাৰে।কিন্তু মাউচ কী-বর্ডৰ বিকল্প নহয়। Text আৰু Number বোৰ কীৰ জৰিয়তেই দিব পাৰি যদিও মেনুৰ পৰা বাচি উলিওৱা আৰু চবি অঁকা ইত্যাদি কাম মাউচৰ সহায়ত অনায়াসে কৰিব পৰা যায়। বজাৰত বিভিন্ন ধৰনৰ মাউচ পোৱা যায় উদাহৰণস্বৰূপে দুটা কীৰ মাউচ, তিনিটা কীৰ মাউচ আৰু স্ক্রলীং কৰিব পৰা আৰু নোৱাৰা দুটা সুবিধাৰ মাউচ।\nমাউচৰ জৰিয়তে বিভিন্ন কাম সমাধান কৰিব পৰা যায়-\nমাউচৰ বাঁওফালে থকা বুটাম টিপিলে তাক কোৱা হয়-লেফট্ ক্লিক, চিংগল ক্লিক আৰু ক্লিক।\nমাউচৰ বাঁওফালে থাকা বুটামটো একে লগে দুবাৰ টিপিলে তাক কোৱা হয় “ডাবল ক্লিক”\nসোঁহাতে থকা বাঁওফালে থাকা বুটামটো এবাৰ টিপিলে তাক কোৱা হয় ‘ৰাইট ক্লিক’ বা ৰাইট ক্লিকং।\nকিবা এটা বস্তু টানিবলৈ হ’লে প্রথমে মাউচটোৰ বুটাম টিপিব লাগিব আৰু টিপি ধৰি থাকিয়েই মাউচটো সঞ্চালন কৰিব লাগিব। কিছুমান প্রগ্রেমত এনেদৰেই কিছুমান আইটেম এঠাইৰ পৰা টানি আন ঠাইত থোৱা হয়।\nপ্রথমে আপুনি যিটো বস্তু টানিব বিচাৰিছে সেইটোৰ ওপৰত মাউচটো ক্লিক কৰক আৰু বুটামটো টিপি ধৰি থাকক আৰু তেতিয়া বস্তুটো নির্দিষ্ট ঠাইলৈ টানি লৈ যাওঁক আৰু মাউচৰ টিপাটো এৰি দিব আৰু দেখিব বস্তুটো আপুনি বিচৰা ঠাইত স্থাপিত হ’ল।\nবিভিন্ন ধৰণৰ মাউচ সমূহ হ’ল-\n১.২.৩.১: অন্যান্য ইনপুট সঁজুলি\nইনপুট সঁজুলিৰ সহায়ত ডাটাসমূহ কম্পিউটাৰত অর্ন্তভূক্ত কৰা হয় আৰু ডাটাসমূহক বৈদ্যুতিক তৰংগলৈ পৰিবর্তিত কৰে যাতে কম্পিউটাৰে এই ডাটাসমূহ কার্য্যক্ষম কৰি তুলিব পাৰে। হার্ডৱেৰ সঁজুলিয়ে তথ্য সমূহ চি পি ইউলৈ প্রেৰণ কৰে। ইনপুট সঁজুলিৰ অবিহনে কম্পিউটাৰ এটা মাথো ছবি চাব পৰা সৰঞ্জামহে। ইহঁতৰ ব্যৱহাৰকাৰীৰ সতে কোনোধৰণৰ সংযোগ নাথাকিব, এটা টেলিভিচনৰ দৰেই হৈ পৰিব।\nযেতিয়া আমি কম্পিউটাৰত কাম কৰি থাকো তেতিয়া স্ক্রীণত দেখা পোৱা কিছুমান নির্দিষ্ট ঠাই, বস্তু আদিক বাচনি কৰিব লাগে বা নির্দেশ কৰিব লাগে বা এঠাইৰ পৰা আন এঠাইলৈ নিব লগীয়া হয় ঠিক তেনে ক্ষেত্রতে Pointing device ৰ প্রয়োজন হয়। তাৰ মাজৰ কেইটামান Pointing device হ’ল- লাইট পেন,ট্রেক বল আৰু জয়ষ্টিক।\nলাইট পেনটো এটা কলমৰ দৰে উপকৰণ। কার্চাৰ ঘূৰাবৰ বাবে ইয়াক প্রয়োগ কৰা হয়। এই পেনটোৰ পৰা পোহৰ নির্গত হয় যিটো নেকি কলমটোৰ সঠিক স্থান নিৰূপণ কৰাত সহায় কৰে। লাইট পেনৰ দ্বাৰা নির্দেশ কৰা প্রগ্রেমসমূহক চফট্‌ৱেৰে পৰিচালনা কৰে।\nজয়ষ্টিক হৈছে এনে এক সঁজুলি য’ত এডাল লাঠি আকাৰৰ অৱয়ব থাকে, যিটো এটা বেচৰ(Base) ওপৰত প্রতিস্থিত আৰু যিয়ে দিশ নির্ণয় কৰে। এইবিধ সঁজুলি সাধাৰণতে ভিডিঅ’ গেম খেলিবলৈ ব্যৱহাৰ কৰা হয়। ইয়াত এটা বা ততোধিক বুটাম থাকে যিটো টিপি কিছুমান নির্দ্দেশ দিয়া হয়।\nআজিকালি গৱেষণাৰ এক উল্লেখযোগ্য ক্ষেত্র হৈছে মানুহৰ মাত চিনাক্তকৰণ কৰা আৰু তাক কম্পিউটাৰত চিধাচিধি ইনপুট কৰা। এই ক্ষেত্রখনৰ উন্নতি হ’লে কীৰ জৰিয়তে টাইপ কৰি ইনপুট কৰাৰ প্রয়োজন নোহোৱা হৈ পৰিব। ইয়াৰ বাবে কিছুমান নতুন প্রযুক্তিৰ প্রয়োজন যাৰ জৰিয়তে মাত চিনাক্ত কৰিব পৰা যায়।কিন্তু এই ক্ষেত্রখনৰ সফলতা এতিয়াও সীমিত।\nমাইক্র’ফোন হৈছে এটা হার্ডৱেৰ পেৰিফেৰেল যিটোৰ সহায়ত ব্যৱহাৰকাৰীয়ে কম্পিউটাৰত অডিঅ’ সন্নিবিষ্ট কৰিব পাৰে। এটা ৰেক ছফটৱেৰ পেকেজৰ মাজত লাইন ইন আৰু মাইক্র’ফোন ইন ব্যৱস্থাৰ দ্বাৰা এই অডিঅ’ ইনপুটটো ব্যৱহাৰ কৰা হয়। অডিঅ’ ইনপুট সজুঁলিসমূহে ব্যৱহাৰকাৰীক অডিঅ’ তৰংগ সমূহ কম্পিউটাৰলৈ প্রচেচিং আৰু নির্দেশ হিচাপে বাহিৰলৈ ওলায় আহিবলৈ প্রেৰণ কৰে। ভয়চ মেচেজ নাইবা নেভিগেচন ছফটৱেৰ ৰেকর্ডৰ বাবেও ব্যৱহাৰকাৰীয়ে মাইক্র’ফোনৰ সহায় লব পাৰে। আন্য অডিঅ’ ইনপুট সমূহে হৈছে যেনে চিডি অডিঅ’, ডিজিটেল অডিঅ’ আৰু এম আই ডি আই সজুঁলি ইত্যাদি।\nগ্রাফিক টেবলেট হৈছে এটা ইনপুট ডিভাইছ যাৰ সহায়ত আমি হাতেৰে ছবি আৰু ৰেখাচিত্র আদি অংকন কৰিব পাৰো, যেনেদৰে আমি কাগজত পেঞ্চিলেৰে ছবি আঁকো। এই গ্রাফিক টেবলেট সমূহে ডিজিটাইজিং টেবলেট, ডিজিটাইজাৰ টেবলেট, গ্রাফিকচ্ পেড, পেন টেবলেট আৰু ড্রয়িং টেবলেট ৰূপতো উপলব্ধ। এই উপকৰণবিধ মাউচ, ট্রেকবল আৰু অন্য পয়ণ্টিং ডিভাইচৰ সৈতে যুটিয়া ভাবে ব্যৱহাৰ কৰিব পাৰি। এই টেবলেটত তিনিটা ভাগ থাকে এখন সমতল উপৰিভাগ, অংকণৰ বাবে, আৰু এটা পেন, ষ্টাইলচ।\nস্কেণাৰ:- স্কেণাৰৰ সহায়ত আমি যিকোনো তথ্য যেনে ফটো, লিখিত তথ্য, ড্রয়িং আদিক গ্রাফিক ৰূপত সঞ্চয় কৰিব পাৰো। স্কেণাৰে স্কেণাৰত দিয়া তথ্যসমূহ প্রতিফলিত কৰে যাৰ সহায়ত এই তথ্যসমূহ অপ্টিকেল ইমেজ, ডিজিটেল ইমেজৰ ৰূপত ৰূপান্তৰিত হৈ পৰে আৰু যাক সহজে কম্পিউটাৰত সঞ্চয় কৰিব পাৰি। স্কেণাৰ সমূহ হেণ্ড-হেল্ড ফীড ইন আৰু ফ্লেট বেড ৰূপত উপলব্ধ। ইয়াৰ সহায়ত ক’লা, বগা আৰু ৰঙীন ফটো স্কেণ কৰিব পৰা যায়। আখৰ স্কেণ কৰিবলৈ অ’চি আৰ ছফটৱেৰটো ব্যৱহাৰ কৰে।\nচৌর্চ (Source) ডাটা অট’মেচন:- বিভিন্ন সজুঁলি ব্যৱহাৰ কৰি ডাটা সংগ্রহ কৰা উপৰিও আমি পোনপটিয়াকৈ বিভিন্ন ঠাইৰ পৰা ডাটা সংগ্রহ কৰিব পাৰো। ইয়াক চৌর্চ ডাটা অট’মেচন বুলি কোৱা হয়। বর্তমান বহুতো ডাতা ইনপুট কৰা ধাৰাটো চৌর্চ ডাটা অট’মেচনৰ ফালেই ধাৱমান হৈছে। যিবোৰ উপকৰণ ইয়াৰ বাবে ব্যৱহৃত কৰা হয় সেইসমূহক বানিজ্যিক প্রক্রিয়াৰ দৰে ব্যৱহাৰ হয়, যাৰবাবে পৰিশ্রম কৰি ডাটা ইনপুট কৰাৰ প্রয়োজন নহয়।\nইয়াৰ উদাহৰণ সমূহ হৈছে-\nমেগ্নেটিক ইঙ্ক কেৰেক্টাৰ ৰিকগ্‌নিশ্বন:- এই উপকৰণবিধ সাধাৰণতে বেংকৰ দ্বাৰা চেকত লিখা একাউন্ট নম্বৰ পঢ়িবলৈ আৰু তাৰ ওপৰত কাম কৰিবলৈ ব্যৱহাৰ কৰে।\nঅপ্টিকেল মার্ক ৰিকগ্‌নিশ্বন:- এই উপকৰণবিধ কম্পিউটাৰৰ দ্বাৰা কাগজত বনোৱা কিছুমান চিহ্ন পঢ়িবৰ বাবে ব্যৱহাৰ কৰে।\nঅপ্টিকেল বাৰ ক’ড ৰীডাৰ:- এই উপকৰণবিধ দোকানৰ সামগ্রী, ৰোগ সম্বন্ধীয় ৰেকর্ড আৰু পুঁথিভড়ালৰ কিতাপ আদিৰ তথ্যসমূহ সঞ্চয় কৰিবলৈ ব্যৱহাৰ কৰা হয়। ই কিতাপ আদিত থকা ভাৰটিকেল আঁচসমূহ পঢ়াত সহায় কৰে।\n১.২.৩.২: অন্যান্য আউটপুট সঁজুলিসমূহ\nআউটপুট সজুঁলিসমূহ কম্পিউটাৰৰে অংশ, যিকোনো ফলাফল চাবৰ বাবে ইয়াক ব্যৱহাৰ কৰা হয়। আউটপুট সজুঁলিসমূহে কম্পিউটাৰৰ সহায়ত বৈদ্যুতিক সাজঁত থকা তথ্যসমূহ ব্যৱহাৰকাৰীয়ে সহজতে বোধগম্য হোৱাকৈ সজাই তোলে। সাধাৰণতে আউটপুট সমূহে ফলাফলসমূহ দুটা দিশত সম্পন্ন কৰে এটা হৈছে ডিচপ্লে ইউনিটত আৰু আনতো হৈছে কাগজত। অন্য ধৰণৰ আউটপুট যেনে স্পীচ আউটপুট, মেকানিকেল আউটপুট আদিও এনে দিশতে ব্যৱহৃত হয়। প্রিণ্টাৰে কম্পিউটাৰৰ পৰা ডাটা সমূহ গ্রহণ কৰি সেই ডাটা সমূহক ছপা কৰা তথ্যলৈ ৰূপান্তৰ কৰে। এই একে ডাতা সমূহ ভিডিঅ’ ডিচপ্লে ইউনিটতো প্রকাশ কৰিব পাৰি। আউটপুট সমূহ স্থায়ী হব নে কাগজত ছপা হব সেইটো ব্যৱহাৰকাৰীৰ ইচ্ছাৰ ওপৰত নির্ভৰ কৰে।\nআউটপুট সজুঁলিৰ উদাহৰণ:-\nডিচপ্লে ডিভাইচ:- কম্পিউটাৰৰ এটা জনপ্রিয় পেৰিফেৰেল হ’ল ডিচপ্লে ডিভাইচ। বহুতো সৰু সৰু বিন্দু লগ হৈ এই গ্রাফিক ডিচপ্লে গঠিত হৈছে। এই সৰু সৰু বিন্দুবোৰক ‘পিক্সেল’ বুলি কোৱা হয়, যিয়েই নেকি এটা প্রতিচ্ছবিৰ সৃষ্টি কৰে। এই বিন্দুসমূহ স্ক্রীণত একোটা বেলেগ বেলেগ গোট হৈ থাকে।\nডিচপ্লে স্ক্রিন টেক্‌ণ’লজিৰ তিনিটা ভাগ আছে-\n১) কেথ’ড ৰে টিউব।\n২) লিকুইড ক্রিষ্টেল ডিচপ্লে ।\n৩) প্রজেকচন্ ডিচপ্লে ইউনিটত।\n১)চি আৰ টি ডিচপ্লে:- চি আৰ টি মণিটৰবোৰে কম্পিউটাৰৰ ভিডিঅ’ তৰংগ সমূহ পোৱাৰ লগে লগে চি আৰ টি স্ক্রীণত থকা বিন্দুবোৰৰ সহায়ত ভিডিঅ’ তথ্যসমূহ স্ক্রীণত প্রকাশ কৰে। চি আৰ টি মণিটৰবিলাকত মণিটৰ নিজেই এটা মূখ্য ভাগ। ইয়াক সাধাৰণতে পিক্‌চাৰ টিউব বুলি কোৱা হয়।\n২) লিকুইড ক্রিষ্টেল ডিচপ্লে:-এল চি ডি প্রথমতে ১৯৭০ চনত হাতঘড়ী আৰু ৱাল ঘড়ীৰ ক্ষেত্রত আৱিস্কৃত হৈছিল। কিন্তু বর্তমান এল চি ডি কম্পিউটাৰৰ প্রকাশযোগ্য সজুঁলি হিচাপে ব্যৱহৃত হৈছে। এল চি ডিৰ প্রধান সুবিধা হৈছে ই কমকৈ বৈদ্যুতিক শক্তিৰ ব্যৱহাৰ কৰে। চি আৰ টিৰ সলনি লিকুইড ক্রিষ্টেল ব্যৱহাৰ কৰি ছবি সমূহৰ সৃষ্টি কৰে। ই ৰঙীন ৰূপতো উপলব্ধ কিন্তু চি আৰ টিৰ তুলনাত ইয়াৰ মানদণ্ডটো বৰ ভাল নহয়।\n৩) প্রজেকচন্ ডিচপ্লে:- এইখন উপকৰণৰ ক্ষেত্রত আমি এখন পর্দাৰ ব্যৱহাৰ কৰো, এই পর্দখনত আমি চাব বিচৰা ছবি বা লিপি সমূহৰ প্রতিচ্ছবি প্রজেক্টৰ সজুঁলিৰ সহায়ত প্রতিফলিত কৰিব পাৰো, তেনে কৰিলে আমি আচল ৰূপত থকা ছবি বা লিপিখিন নিজৰ ৰূপতকৈ ডাঙৰ ৰূপত নিৰীক্ষণ কৰিব পাৰিম। সাধাৰণতে এই উপকৰণবিধ ডাঙৰ উপস্থিতকৰণৰ( Presentation) প্রয়োজন হলেহে ব্যৱহাৰ কৰা হয়। এই উপকৰণবিধ ব্যৱহাৰ কৰা সময়ত কম্পিউটাৰৰ লগত সংলগ্ন হৈ থাকে। এই আহিলা বিধি জনপ্রিয়ভাবে ব্যৱহাৰ হয় চেমিনাৰ, ক্লাচৰুম, মার্কেটিং উপস্থিত কৰণ ইত্যাদিত।\nটাৰমিনেল:- টাৰমিনেল হৈছে এটা ইনপুট আৰু আউটপুট সজুঁলিৰ সমষ্টি। যেনে ভি ডি ইউ আৰু কীবর্ড। এই টাৰমিনেল সমূহৰ সহায়ত ডাটা আৰু নির্দেশসমূহ প্রত্যক কম্পিউটাৰলৈ প্রেৰণ কৰিব পাৰি। ইহঁতক দুটা ভাগত ভগাব পাৰি এটা হৈছে হার্ডকপি টাৰমিনেল আনটো হৈছে ছফ্‌টকপি টাৰমিনেল। হার্ডকপি টাৰমিনেলবোৰে কাগজত ছপা কৰি উলিয়াই আৰু ছফ্‌টকপি টাৰমিনেল মানে হৈছে চি আৰ টি টাৰমিনেল। বর্তমানৰ প্রযুক্তিবিদ্যাই কম খৰচতে ইন্টেলিজেন্ট আৰু ডাম্ব টাৰমিনেলৰ মাজত বৃহত পার্থক্য আনি দিছে। এইটোৱেই ইন্টেলিজেন্ট টাৰমিনেল ব্যৱহাৰৰ প্রতি মানুহক আগ্রহান্বিত কৰি তুলিছে।\nপ্রিণ্টাৰ:- প্রিণ্টাৰ এটা জনপ্রিয় আউটপুট আঁহিলা। ই কম্পিউটাৰৰ পৰা আউটপুট হিচাপে লিপি আৰু গ্রাফিক গ্রহন কৰে আৰু কাগজত ছপা কৰে প্রিণ্টেড আউটপুটবোৰ সাধাৰণতে স্থায়ী হয়, নকল কৰিবলৈ আৰু বিলাবলৈ সহজ। পেই স্লিপ,ইলেক্‌ট্রিচিটি বিলবোৰ সাধাৰণতে কম্পিউটাৰৰ দ্বাৰা ছপা কৰা হয়। সাধাৰণতে আমি প্রিণ্টাৰসমূহক দুটা ভাগত ভগাব পাৰো - ইম্‌পেক্ট আৰু নন-ইম্‌পেক্ট\nক) ইম্‌পেক্ট প্রিণ্টাৰ\nএই প্রিণ্টাৰবিধত ইম্‌পেক্টৰ সহায়ত কাগজত আখৰ তৈয়াৰ কৰিব পাৰি। এইবিধ প্রিণ্টাৰ কম্পিউটাৰৰ সহায়ত এটা টাইপৰাইটাৰৰ দৰে কাম কৰিব পাৰে।\nডট মেট্রিক্স প্রিণ্টাৰ\nখ) নন-ইম্‌পেক্ট প্রিণ্টাৰ\nএনে ধৰণৰ প্রিণ্টাৰত ছপা কৰিবলৈ কিছুমান সজুঁলি যেনে ছিয়াঁহী ছটিয়াই, তাপৰ ব্যৱহাৰ কৰি অথবা লেজাৰৰ ব্যৱহাৰ কৰি ছপা কৰা হয়। সাধাৰণতে নন- ইম্‌পেক্ট প্রিণ্টাৰ ইম্‌পেক্ট প্রিণ্টাৰৰ তুলনাত কম শব্দ কৰে। ইয়াৰ উদাহৰণ ইংকজেট প্রিণ্টাৰ আৰু লেজাৰ প্রিণ্টাৰ।\nইংকজেট প্রিণ্টাৰঃ- ই এটা নন ইম্‌পেক্ট বৈশিষ্টৰ প্রিণ্টাৰ এইবিধ প্রিণ্টাৰত ছিয়াঁহীক মিহি মিহিকৈ সৰু সৰু ফুটত ছটিয়ায়। যাৰ পৰা কাগজত আখৰ সজোঁৱা হয়। ছিয়াঁহীৰ ফুটবোৰ নির্দিষ্ট ঠাইলৈ আনিবলৈ ডিফ্লেক্সন প্লেট ব্যৱহাৰ হয়। এই প্রিণ্টাৰৰ ছপা আখৰৰ গুণগত মানদণ্ডও বহুত উন্নত হয় কাৰণ ইয়াত এটা আখৰ ছিয়াঁহীৰ ডর্জন ফুটৰ পৰা তৈয়াৰ হয়।\nলেজাৰ প্রিণ্টাৰ:- এই বিধ প্রিণ্টাৰে এবাৰতে গোটেই পৃষ্ঠা এটা ছপা কৰিব পাৰে। ই আউটপুটক কপিয়াৰ ড্রামত লেজাৰ কিৰণৰ সহায়ত লিখে যিটো নেকি কম্পিউটাৰৰ দ্বাৰা পৰিচালিত হয়। যিখিনি ঠাইত লেজাৰ কিৰণ পৰে সি এটা টৌণাৰক(Toner) আকর্ষিত কৰে। তাৰ পিচত এই টৌণাৰক তাপ বা হেচাঁ প্রয়োগ কৰি কাগজত ছপোৱা হয়। এইবিধ প্রিণ্টাৰ শান্ত আৰু ছপা কার্য্যও উন্নত মানদণ্ডৰ হয়।\nপ্ল’টাৰ:- ৰেখাচিত্র, নক্সা,আর্হি আদি প্রস্তুত কৰিবলৈ প্লটাৰৰ ব্যৱহাৰ হয়। কম্পিউটাৰৰ নির্দশ আনুযায়ী প্লটাৰে কাগজত ছবি আঁকে। প্ল’টাৰ আৰু প্রিণ্টাৰৰ মাজত পার্থক্য আছে, প্লটাৰে পেনৰ সহায়ত লাইন আঁকে আৰু ফলস্বৰূপে ই ক্রমাগত ভাবে লাইনৰ সৃষ্টি কৰে। কিন্তু প্রিণ্টাৰে ক্রমাগত ভাবে ফুটৰ সহায়ত লাইনৰ সৃষ্টি কৰিব নোৱাৰে।\nবিভিন্ন প্লটাৰসমূহ হ’ল-\nক) পেন প্লটাৰ:- পেন প্লটাৰত ছিয়াঁহী সন্মিলিত পেন সংযোগ হৈ থাকে ছবি আঁকিবৰ বাবে।\nখ) ইলেক্ট্র’নিক প্লটাৰ:-এই প্লটাৰৰ কাম লেজাৰ প্রিণ্টাৰৰ সতে একে।\nগ) ফ্লেটবেড প্লটাৰ:- এইবিধ প্লটাৰত কাগজখনৰ উপৰিভাগ সমতল হৈ থাকে আৰু পেনৰ সঞ্চালনেৰে তাত ছবি অঁকা হয়। এই প্লটাৰে ছবি আঁকিবলৈ বিভিন্ন ৰঙৰ পেন ব্যৱহাৰ কৰে।\nঘ) ড্রাম প্লটাৰঃ- এই প্লটাৰৰ ক্ষেত্রত পেনটো এটা অক্ষত ঘূৰে আনহাতে পেপাৰখন ড্রামৰ সৈতে আনটো অক্ষত ঘূৰি অংকণ কৰে।\n১.২.৪: কম্পিউটাৰৰ সঞ্চয় প্রণালী\nবিভিন্ন ধৰণৰ সঞ্চয় প্রণালী সমূহ কম্পিউটাৰত ব্যৱহৃত হয়। প্রাথমিক সঞ্চয় প্রণালীৰ অন্য নাম মূখ্য সঞ্চয় প্রণালী অথবা ৰেন্‌ডম একচেচ্ মেম’ৰি বুলি কোৱা হয়। চি পি ইউয়ে এই সঞ্চয় প্রণালী সমূহক ডাটা আৰু তথ্য সঞ্চয় কৰা, প্রয়োজন অনুসৰি সেই সমূহক উলিয়াই বিভিন্ন কামত প্রয়োগ কৰা ক্ষেত্রত ব্যৱহাৰ কৰে। গৌণ সঞ্চয় প্রণালী আৰু অগ্‌জি্‌লিয়েৰি মেম’ৰী সমূহ তথ্য আৰু নির্দেশসমূহ স্থায়ী ভাবে সঞ্চয় কৰিবলৈ ব্যৱহাৰ কৰে। হার্ড ডিস্ক আৰু ফ্লপি ডিস্কসমূহ হ’ল গৌণ সঞ্চয় প্রণালীৰ উদাহৰণ। কম্পেক্ট ডিস্ক ৰিড অন্‌লি মেম’ৰীও স্থায়ী ভাবে তথ্য সঞ্চয়ৰ বাবে ব্যৱহাৰ কৰে কিন্তু ইয়াত তথ্য সঞ্চয়ৰ বাবে চিডি ৰাইটাৰৰ প্রয়োজন। কম্পিউটাৰটোৰ দক্ষতা বৃদ্ধিৰ বাবে কেচ্ মেম’ৰী ব্যৱহাৰ কৰে।\nমূখ্য সঞ্চয় প্রণালী:- মূখ্য সঞ্চয় প্রণালীত সঞ্চিত হৈ থকা তথ্য আৰু নির্দেশসমূহ ছেন্ট্রেল প্রচেছিং য়ুনিটে কার্য্যকৰি কৰিবলৈ উলিয়াই আনে। মূখ্য সঞ্চয় প্রণালীয়ে অস্থায়ী ভাবে তথ্যসমূহ সঞ্চয় কৰে। সৰহ সংখ্যক চেলৰ দ্বাৰা গঠিত ইয়াৰ প্রতিটো চেলেই এক বিট্ সঞ্চয় কৰি পাৰে।\nএই চেলসমূহ ঠিকনা সন্মিলিত শব্দৰ সমষ্টি। প্রতিটো সব্দ বিট্‌ৰ দ্বাৰা গঠিত।এই গঠন প্রণালীটোক ৰেম বা ৰেন্ডম একচেচ্ মেম’ৰী বুলিও কোৱা হয়। মূখ্য সঞ্চয় প্রণালীটোৰ গতি অতি ক্ষীপ্র। ইয়াৰ সঞ্চয় ক্ষমতা মেগাবাইটত উপলব্ধ। বর্তমানৰ কম্পিউটাৰ সমূহত প্রায় ৫১২ মেগাবাইট ৰেম থাকে। প্রত্যকটো আধুনিক কম্পিউটাৰে আজিকালি চেমিকণ্ডাক্টৰ মেইন মেম’ৰী ব্যৱহাৰ কৰে, কাৰণটো হ’ল- কম খৰচ, কম সময়ত আহৰণ, সৰু শাৰীৰিক গঠন আৰু কম শক্তিৰ ব্যৱহাৰ। ৰেমক দুটা ভাগত ভগাব পাৰি- ডাইনেমিক ৰেম আৰু ষ্টেটিক ৰেম।\nবেছি ক্ষমতাযুক্ত চিপচ্‌সমূহ সাধাৰণতে ডাইনেমিক ৰেম হয়। কাৰণ ডাইনেমিক ৰেমসমূহত কম সংখ্যক ট্রেঞ্জিচ্‌টাৰৰ প্রয়োজন হয়। গতিকে ডাইনেমিক ৰেমসমূহত বেচি ঘনত্বৰ সঞ্চয়ৰ ক্ষমতা থাকে। DRAM সমূহত কেপাচিট্‌ৰৰ ব্যৱহাৰ হয়। সময়ে সময়ে ইয়াক চার্জ কৰি সতেজ কৰি ৰাখিব লাগে। এই সতেজ কৰি ৰখা প্রক্রিয়াটোৱে DRAMৰ সঞ্চয় প্রণালীৰ গতি লেহেম কৰি তোলে। আন্যহাতে SRAM অত কোনো ধৰণৰ সতেজ প্রক্রিয়াৰ প্রয়োজন নহয়। গতিকে SRAM, DRAM তকৈ বেচি ক্ষিপ্র। DRAM, SRAM তকৈ কম খৰচী আৰু DRAM অত শক্তিৰ কম অপচয় হয়।\nগৌণ সঞ্চয় প্রণালী :- প্রগ্রেম, তথ্য, নির্দেশসমূহ উলিয়াই বাৰে বাৰে কৰা ক্ষেত্রত আমি গৌণ সঞ্চয় প্রণালীৰ ব্যৱহাৰ কৰো । ইয়াত তথ্য, নির্দেশসমূহ স্থায়ীভাৱে সঞ্চয় কৰি ৰাখিব পাৰি । হার্ড ডিস্ক , ফ্লপি ডিস্ক আদি গৌণ সঞ্চয় প্রণালীৰ উদাহৰন । বর্তমানৰ সময়ত হার্ড ডিস্কৰ সঞ্চয় ক্ষমতা টেৰা বাইটটকৈ বেছি।\nইয়াৰ কম গতিৰ বাবে কম্পিউটাৰে লগেলগে নিবিচৰা ডাটাসমূহ এই গৌণ সঞ্চয় প্রণালীত জমা ৰাখে । যেতিয়া এই ডাটা সমূহ কার্য্যকৰী কৰিবলৈ কম্পিউটাৰ সাজু হ’ব তেতিয়া এই প্রগ্রেম আৰু ডাটাসমূহ মূখ্য সঞ্চয় প্রণালীত কপি কৰি লয় । গৌণ সঞ্চয় প্রণালীৰ উদাহৰণ হ’ল মেগনেটিক টেপ্‌চ, চার্জ কাপ’ল্ড ডিভাইচ, মেগনেটিক বাল্ব মেম’ৰী, অপ্‌টিকেল মেমৰী ইত্যাদি ।\nসঞ্চয় সজুঁলি :- এই সঞ্চয় সজুঁলিসমূহ ডাটা আৰু তথ্য সঞ্চয় কৰিবলৈ ব্যৱহাৰ কৰে এইটো এটা হার্ডৱেৰ ডিভাইচ, তথ্য সঞ্চয় কৰিবলৈ ব্যৱহাৰ কৰা হৈছে । এই সঞ্চয় সজুঁলি সমূহে তথ্য সমূহ গোটাই আৰু কার্য্যকৰী তোলে।সঞ্চয়ী সজুঁলি কিছুমান হ’ল-\nস্থিতিস্থাপক্তা থকা প্লাষ্টিক সামগ্রীৰে তৈয়াৰী বাবে ইয়াৰ নাম ফ্লপি ৰখা হ’ল। এই ফ্লপিটো আইৰণ অক্সাইড ৰেকর্ডিং চাবচ্‌ষ্টেইনৰ দ্বাৰা আবৰিত। আবৰণ বিধ মেগ্নেটিক টেপত থকা প্লাষ্টিক ৰিৱণত ব্যৱহৃত মেটেৰিয়েল বিধৰ সৈতে একে এই আবৰণবিধত থকা চকুৰে মণিব নোৱাৰা মেগ্নেটিক স্পটত ডাটাসমূহ ৰেকর্ড হয়। ফ্লপি ডিস্ক ড্রাইভৰ সহায়ত ফ্লপি ডিস্কসমূহ ৰিড আৰু ৰাইট কৰিব পাৰি। ফ্লপিটো বেচি খৰচী নহয় আৰু ইয়াত থকা ডাটাসমূহ মোহাৰি পেলাব পাৰি আৰু ইয়াক পুনৰাই ব্যৱহাৰ কৰিব পাৰি।\nখ) হার্ড ডিস্ক\nএই ডিস্কসমূহ আমি ডিস্ক ড্রাইভৰ পৰা খুলি এঠাইৰ পৰা আনঠাইলৈ কঢ়িয়াই লৈ ফুৰাব পাৰো। কিছুমান ডিস্ক খুলিব নোৱাৰি ফিক্সড্ হয়। এই ডিস্কসমূহ ৰিম’ভেবল ডিস্ক হিচাপেই ব্যৱহৃত হয়। হার্ড ডিস্কসমূহে ২০ এম বিৰ পৰা ৮০ জি বিলৈকে সঞ্চয় কৰে।এইটো এটা স্থায়ী সঞ্চয় সজুঁলি, যাক কম্পিউটাৰত স্থাপন কৰা হয়। যিয়ে আমাক ডাটা সঞ্চয় আৰু\nউলিয়াই নিয়াৰ অনুমতি দিয়ে।\nগ) মেগ্নেটিক টেপ\nসৰহ সংখ্যক ডাটা সংৰক্ষণৰ বাবে মেগ্নেটিক টেপসমূহ ৰিল, কার্টিজ আৰু টেপৰেকর্ডাৰৰ কেছেট হিচাপে ব্যৱহৃত হয়।এইবিলাক কম খৰচি হয়, ড্রাইভাৰৰ পৰা খুলি থব পাৰি। ইয়াত সীমাহীন ডাটা সঞ্চয়ৰ সুবিধা আছে। ইয়াৰ ৰেকর্ডংসমূহ টেপৰেকর্ডাৰৰ দৰে হয়। এনে ডিস্কৰ সহায়ত ডাটাসমূহ এটা এটাকৈ উলিয়াব পাৰি। একেলগে উলিয়াব নোৱাৰি। অনলাইন ডাটা উলিওৱাৰ ক্ষেত্রটো এই ডিস্কসমূহ সুবিধাযুক্ত নহয়।এনে টেপ বেকআপ ৰাখিবৰ বাবে অধিক উত্তম।\nঘ) চিডি ৰ’ম\nচিডি ৰ’ম সমূহ অডিঅ’ চিডিৰ প্রত্যক্ষ সংযোগী হয়। চিডি ৰ’মত ভূল শুধৰোৱাৰ সুবিধা অধিক ভাল। ইয়াত অতি সঠিক ভাৱে চিডি ৰ’মৰ পৰা কম্পিউটাৰৰ ৰেম’লৈ ডাটা স্থানান্তৰ হয়। চিডি ৰ’মৰ পৰা কম শক্তি ব্যৱহাৰ কৰি তথ্য উলিয়াব পাৰি।\nঙ) কেচ মেম’ৰী\nচি পি য়ুৰ গতি মূখ্য সঞ্চয় প্রণালীতকৈ বেছি হয়। বহু ক্ষেত্রত, প্রচচ্‌ৰে মূখ্য সঞ্চয়ৰ কম গতিৰ বাবে অলপ অসুবিধাৰ সন্মুখীন হয়। এই অসুবিধাটো আতঁৰাবৰ বাবে প্রচেচ্‌ৰ আৰু মূখ্য সঞ্চয় প্রণালীৰ মাজত এটা ক্ষুদ্র কিন্তু অতি ক্ষীপ্র গতিৰ মেম’ৰীৰ ব্যৱহাৰ কৰে। এই মেম’ৰীটোকে কেচ্ মেম’ৰী বোলে। এনে ব্যৱস্থাৰ ফলত মেইন মেম’ৰীৰ গতি প্রায় চিপিয়ুৰ প্রচেচিং গতিৰ সমান হয়। কেচ মেম’ৰীসমূহ অতি ক্ষীপ্র গতি সম্পন্ন হ’লেও ইহঁত খৰচী আৰু আকাৰত সৰু হয়।\nমেইন মেম’ৰীৰ ব্যৱহৃত হোৱা তথ্য আৰু নির্দেশসমূহ একোটা নকল কেচ্ মেম’ৰীয়ে সঞ্চয় কৰে।\n১.২.৫: হার্ডৱেৰ আৰু চফটৱেৰৰ ধাৰণা\nএইটো শাখাত আমি হার্ডৱেৰ আৰু চফটৱেৰৰ মাজত থকা পার্থক্যসমূহ অধ্যয়ন কৰিম। বিভিন্ন ভাষাত চফটৱেৰৰ সমূহ উপলব্ধ আৰু প্রগেমিং ভাষাসমূহো বিভিন্ন প্রজন্মত উপলব্ধ।\nকম্পিউটাৰৰ ইলেক্ট্রনিক চার্কিট মেকানিকেল উপাদান যেনে হার্ডডিস্ক, কীবর্ড, মাউচ, মাডাৰবর্ড আৰু অন্য সজুঁলি, যিবোৰ হাতেৰে চুব পাৰি, চকুৰে দেখা পায় সেইবোৰকে হার্ডৱেৰ বুলি জনা যায়। ইনপুট ডিভাইচ, আউটপুট ডিভাইচ,মেম’ৰী য’ত ডাটাসমূহ কার্য্যকৰী কৰা হয়,এই সকলোখিনিক কম্পিউটাৰ হার্ডৱেৰে সামৰি লয়।\nপ্রগেম মানে যিখিনি নির্দেশনাৰ জৰিয়তে কম্পিউটাৰৰ কামসমূহ সমাধান হয়, তেনে নীতি নির্দেশনাসমূহক চফটৱেৰ বুলি কোৱা হয়। ব্যৱহাৰকাৰী আৰু কম্পিউটাৰৰ উপযোগীকৈ বহুতো চফটৱেৰ উপলব্ধ।\nসাধাৰণতে চফটৱেৰসমূহ দুটা ভাগত বিভক্ত\nক) ছিষ্টেম চফটৱেৰ:- ছিষ্টেম চফটৱেৰে কম্পিউটাৰৰ কামসমূহৰ চোৱাচিতা কৰে আৰু কামসমূহৰ ওপৰত নজৰ ৰাখে। প্রতিতো ভাগকে নিজৰ নিজৰ কাম কৰিব পৰাকে এটা ব্যৱস্থালৈ ৰূপান্তৰ কৰে। ছিষ্টেম চফটৱেৰে ইয়াৰ উপৰিও কম্পিউটাৰৰ সুবিধা সমূহ আৰু ইয়াৰ সম্পদবোৰৰ সুবিধাসমূহ লাভ কৰাত সহায় কৰে। মেচিন ক’ডলৈ অনুবাদ কৰা কামটো এক বিশেষ ধৰনৰ ছফ্‌টৱেৰৰ দ্বাৰা কৰা হয় যাক কোৱা হয় কম্পাইলাৰ। অপাৰেটিং চিষ্টেম কম্পিউটাৰৰ লগত সংযোগ হৈ থকা বিভিন্ন সজুঁলি সমূহ ব্যৱহাৰ আৰু ক’ন্ট্রল কৰিবলৈ কম্পিউটাৰটোক সাজু কৰে । অপাৰেটিং চিষ্টেম আৰু কমপাইলাৰ সমূহ হ’ল চিষ্টেম চফ্‌টৱেৰৰ উদাহৰন ।\nখ)এপ্লিকেশ্বন চফ্‌টৱেৰঃ- ই সেইবোৰ প্রগ্রেমক সূচায় যিবোৰ কম্পিউটাৰ ব্যৱহাৰকাৰীৰ লগত সম্পর্ক থাকে বিশেষ কিছুমান কাম যেনে পেইৰ’ল প্রচেচিং, ইনভেন্ট্‌ৰি ক’ন্ট্রল অথবা ৱর্ড প্রচেচিং আদি কম্পিউটাৰক কৰিবলৈ অনুমতি দিয়ে। এপ্লিকেশ্বন চফ্‌টৱেৰ সমূহ কম্পিউটাৰৰ ব্যৱসায়ী অথবা চফটৱেৰ ভেণ্ডাৰৰ দ্বাৰা যোগান ধৰিব পাৰি অথবা প্রগ্রেমাৰৰ যোগেদি লিখাব পাৰি।\nপ্রগ্রেমিং ভাষা:- কম্পিউটাৰে সেইবোৰ কামহে কৰে যিবোৰ নীতি নির্দেশনাৰ যোগেদি আঁনিযুক্ত হৈ থাকে। যিবোৰ নীতি নির্দেশনাৰ সহায়ত কিছুমান কাম সমাধান কৰা হয় তেনে নীতি নির্দেশনাক প্রগ্রেম বুলি কোৱা হয়। এই প্রগ্রেমসমূহ ভিন ভিন ভাষাত লিখা হৈছে। প্রগ্রেমৰসকলে বিভিন্ন ভষা ব্যৱহাৰ কৰি কম্পিউটাৰ প্রগ্রেমসমূহ লিখে। কম্পিউটাৰৰ ভাষা সমূহ সাধাৰণতে শব্দ আৰু শব্দগোটৰ সমষ্টি, যাৰ সহায়ত ব্যৱহাৰকাৰীয়ে কম্পিউটাৰক নির্দেশ দিব পাৰে। প্রত্যক ভাষা কিছুমান নিয়ম আৰু চিহ্নৰ সমষ্টি। মেচিন ভাষা,এচ্চেমব্লি ভাষা,হাই লেভেল ভাষা আৰু চতুর্থ প্রজন্মৰ ভাষাসমূহ প্রগ্রেম লিখিবলৈ ব্যৱহৃত হয়।\nমেচিন ভাষা :- কুম্পিউটাৰে মাথো বাইনেৰি নম্বৰৰ সৈতেহে কাম কৰে । এনে নির্দেশসমূহকে মেচিন ক’ড বা বাইনেৰিক’ড বুলি কোৱা হয় । মেচিন লেংগুৱেজ প্রগ্রেমিংত সময়ৰ প্রয়োজন অধিক আৰু সহজতে ভূল হোৱাৰ সুবিধা থাকে । আগতে কম্পিউটাৰ সমূহত এই ভাষায়ে ব্যৱহৃত হৈছিল। বর্তমানৰ সময়ত কম্পাইলাৰ সমূহ ব্যৱহাৰ কৰা হয়, ব্যৱহাৰকাৰীয়ে লিখা প্রগেমসমূহক মেচিন ক’ডলৈ ৰূপান্তৰ কৰিবলৈ। ফলস্বৰূপে কম্পিউটাৰে এই প্রগ্রেম সমূহক কার্য্যকৰী কৰে। ইয়াক ল’লেভেল লেংগুৱেজ বোলে । ই ব্যৱহাৰকাৰীৰ মন পচন্দৰ নহয় ।\nএচ্চেম্‌ব্লি লেংগুৱেজ :- মেচিন লেংগুৱেজ সমূহ লিখা আৰু পঢ়াটো ব্যৱহাৰকাৰীৰ কাৰণে অসম্ভৱৰ দৰেই হয় । Assembly Language সমূহে Machine Language ৰ দৰে একে হয়, কিন্তু ই প্রগ্রেমাৰ সকলক নম্বৰৰ সলনি নাম ব্যৱহাৰ কৰাত সহায় কৰে। Assembly Language সমূহো ল’-লেভেল লেংগুৱেজৰ অন্তর্ভূক্ত। এইটো ছিংগেল লেংগুৱেজ নহয়, ই এটা ভাষাৰ গোট হয় এই এচ্চেম্‌ব্লি লেংগুৱেজ সমূহে প্রগ্রেম লিখিবলৈ মেম’নিক্‌ছ ব্যৱহাৰ কৰে। এই ভাষা সমূহ প্রত্যক্ষ ভাবে চি পি য়ুৰ সৈতে জড়িত, ই প্রচেচৰৰ ওপৰত নির্ভৰশীল। যিসকল ইঞ্জিনিয়াৰে ল’লেভেল ভাষা প্রয়োগ কৰে সেইসকলে এই ভাষা ব্যৱহাৰ কৰে আৰু প্রচেচৰৰ সহায় বিচাৰে।\nহাই লেভেল লেংগুৱেজ:- ব্যৱহাৰকাৰীয়ে যাতে সহজতে নির্দেশসমূহ লিখিব পাৰে, তাৰ সুবিধাৰ বাবেই হাই লেভেল লেংগুৱেজৰ প্রৱর্তন হয়। এই ভাষাটো ব্যৱহাৰীৰ মন পচন্দৰ হয় আৰু প্রগ্রেম লিখিবলৈ অতি সহজ। মেচিন লেংগুৱেজ আৰু এচ্চেম্‌ব্লি লেংগুৱেজৰ তুলনাত হাই লেভেল লেংগুৱেজ বহুত উচ্চ আৰু সুবিধাযুক্ত। বেচিক, ক’ব’ল আৰু পেচ্‌কাল আদি হাই লেভেল লেংগুৱেজৰ উদাহৰণ।\nচতুর্থ প্রজন্মৰ ভাষা:- এই ভাষা সমূহ বিশেষতে কুৱেৰী ভাষা অথবা সহযোগী ভাষা হিচাপে ব্যৱহৃত হয়। উদাহৰণস্বৰূপে কুৱেৰী ভাষা, কিউ.বি.ই. আৰু ফ’কাচ। এইসমূহক ডাটাৰ পৰা ডাটা সংগ্রহ আৰু কার্য্যকৰী কৰাত ব্যৱহাৰ কৰে।\n১.৩: কম্পিউটাৰৰ শ্রেণী বিভাগ\nআকাৰ, আকৃতি, গঠন ইত্যাদিৰ ওপৰত নির্ভৰ কৰি কম্পিউটাৰক বিভিন্ন ৰূপত পাব পাৰি। অপাৰেটিং প্রিঞ্চিপালৰ ওপৰত ভিত্তি কৰি কম্পিউটাৰক তিনিটা ভাগত ভগাব পাৰি। সেয়া হৈছে-ডিজিটেল কম্পিউটাৰ, এনালগ কম্পিউটাৰ আৰু হাইব্রিড কম্পিউটাৰ।\n১) ডিজিটেল কম্পিউটাৰ:- ডিজিটেল কম্পিউটাৰে তথ্য সমূহক ডিজিটেল সংকেত(বায়নাৰি ডিজিত ১ আৰু ০)লৈ সলনি ঘটায় আৰু সকলোবোৰ কার্য্য এই ডিজিটসমূহৰ ওপৰ্ত নির্ভৰ কৰিয়েই অতি খৰকৈ সম্পন্ন হয়। ডিজিটেল কম্পিউটাৰ জীৱনৰ সকলো ক্ষেত্রতে বর্তমান ব্যৱহৃত হয়। ডিজিটেল কম্পিউটাৰসমূহ প্রকৃততে কিছুমান গাণিণীক সমস্যা সমাধান কৰিবৰ বাবেই বনোৱা হৈছিল।\nডিজিটেল কম্পিউটাৰসমূহ দুইপ্রকাৰে শ্রেণীবিভাগ কৰিব পাৰি-\nক)পাৰপাজ ৱাইজ অথবা কামৰ উপৰত ভিত্তি কৰি।\nখ)চাইজ এণ্ড পাৰফ’মেনঞ্চ ৱাইজ অথবা আকাৰ আৰু প্রদর্শনৰ উপৰত ভিত্তি কৰি।\nকর্মৰ ওপৰত ভিত্তি কৰি কম্পিউটাৰসমূহক আকৌ দুই ভাগত ভাগ কৰা হয়-\nক)স্পেচিয়েল পাৰপজ কম্পিউটাৰ অথবা বিশেষ কর্ম ভিত্তিক কম্পিউটাৰ\nখ) জেনেৰেল পাৰপজ কম্পিউটাৰ অথবা সাধাৰণ কর্ম ভিত্তিক কম্পিউটাৰ\nক) বিশেষ কর্ম ভিত্তিক কম্পিউটাৰ:- এই কম্পিউটাৰসমূহ কিছুমান বিশেষ কাম কৰিবলৈ বনোৱা হয়। এই কার্য্যসমূহ কৰিবলৈ নির্দেশসমূহ আগতেই স্থায়ীভাবে যন্ত্রটোত সঞ্চিত হৈ থাকে। সেয়েহে এটা মাত্র কমাণ্ডতে ই তাৰ নির্দিষ্ট কাম কৰিব পাৰে। কিছুমান নির্দিষ্ট কাম অতি ভালকৈ কৰিলেও ই সকলো কামৰ বাবে সমানেই উপযোগী নহয়।\nখ) সাধাৰণ কর্ম ভিত্তিক কম্পিউটাৰ:- বিভিন্ন ধৰণৰ এই কম্পিউটাৰসমূহে প্রগ্রেমসমূহ ইনপুট কৰি্লেই কাম কৰিব পাৰে। প্রগ্রেমসমূহ আগতেই স্থায়ী ভাবে ইয়াত সঞ্চিত হৈ নাথাকে, মাত্র কামটো কৰাৰ সময়তহে ইয়াক নির্দেশ কৰা হয়। সেয়েহে ই সকলো ক্ষেত্রতে সমেনেই উপযোগী।\nআকাৰ আৰু প্রদর্শনৰ ওপৰত ভিত্তি কম্পিউটাৰক ৪ ভাগত বিভক্ত কৰা হয়-\n১)মাইক্র’কম্পিউটাৰ বা পার্চনেল কম্পিউটাৰ\n১) মাইক্রকম্পিউটাৰ বা পার্চনেল কম্পিউটাৰ :- এই কম্পিউটাৰত CPU টো মাইক্রপ্রচেচৰ । এই কম্পিউটাৰসমূহ এটা মাত্র প্রচেচৰ আৰু চিস্টেম দি বনোৱা হয় যাতে সাধাৰন কাম সমূহকৰিব পাৰি এই কম্পিউটাৰ সমূহ সাধাৰনতে অফিচ , ঘৰ , স্কুল দোকান ইত্যাদিত ব্যৱহ্রিত হয় । IBM , Apples Mac , IBM Ps /2ইত্যদি এই ধৰনৰ কম্পিউটাৰ\n২) মিনি কম্পিউটাৰ:- এইকম্পিউটাৰসমূহ বিশেষকৈ সৰু সৰু ব্যৱসায়িক প্রতিষ্ঠান, কলেজ ইত্যাদিত ব্যৱহ্রিত হয় । এই কম্পিউটাৰসমূহৰ প্রচেচিংক্ষমতা মাইক্র কম্পিউটাৰতকৈ বেছি শক্তিশালি মিনিকম্পিউটাৰসমূহত বহু মানুহেই একে সময়তে কাম কৰি থাকিব পাৰে ইনপুট/আউটপুট করিব পৰা ব্যৱস্থা আছে । সাধাৰণতে ব্যৱহ্রিত Mini কম্পিউটাৰৰ উদাহৰন হ’ল – PDP – II (Programmed Data Processor )\n৩) মেইনফ্রেমচ্ :- বহু বেছি সংখ্যক তথ্য বা সংবাদৰ ওপৰত কার্য্য সম্পাদব কৰিবলৈ এই কম্পিউটাৰ বৱহ্রিত হয় । মেইনফ্রেমচ্‌ৰ একে সময়তে এশৰো অধিক ইউজাৰৰ জৰিয়তে কাম কৰাবৰ ক্ষমতা আছে। এই কম্পিউটাৰসমূহ বহুত ডাঙৰ আৰু খৰচী আৰু ইহঁতৰ প্রচেচিং ক্ষমতা আৰু সঞ্চয় ক্ষমতা Mini কম্পিউটাৰতকৈ বহু বেছি আৰু ইয়াত বহুত প্রচেচৰ থাকে । মেইনফ্রেমচ্‌ৰ বাবে অতি সূক্ষ্ম অপাৰেটিং চিস্টেমৰ প্রয়োজন । উদাহৰন:- CDC6600 , VAX 8842 আৰু IBM 4381 ইত্যাদি ।\n৪) চুপাৰ কম্পিউটাৰ :- এই কম্পিউটাৰ সমূহ ডিজিটেল কম্পিউটাৰসমূহৰ ভিতৰত আটাইটকৈ শক্তিশালি। ইয়াত বহুত প্রচেচৰ একেলগে কাম কৰে সেয়েহে বহুত খৰ আৰু শক্তিশালি । এই কম্পিউটাৰৰ জৰিয়তে বহুত বেছি সংখ্যক গাণিতিক সমস্যা সহজতে সমাধান কৰিব পাৰি যিটো মানুহৰ ক্ষমতাৰ বাহিৰত। চুপাৰ কম্পিউটাৰে ট্রিলিয়ন সংখ্যক নির্দেশ এক চেকেণ্ডতে কার্য্যকৰী কৰে। এই কম্পিউটাৰসমূহ সাধাৰণতে নিউক্লিয়াৰ চাইঞ্চ ৰিচার্চ ইত্যাদিত ব্যৱহৃত হয়। কিছুমান চুপাৰ কম্পিউটাৰৰ উদাহৰণ হৈছে- CRAYX-MP/14,CDC-205,FUJITTSU VP-400,NEC SX-2,PARAM আৰু ANURAG । PARAM আৰু ANURAG ভাৰতত উদ্ভাৱণ কৰা হৈছিল আৰু এতিয়া বহু ইউৰোপীয় দেশলৈ ইয়াৰ ৰপ্তানি কৰা হৈছে।\n৫) নটবুক কম্পিউটাৰ:- অতি কম ওজনৰ আৰু সৰু হোৱা বাবে এই কম্পিউটাৰটো অনায়সে লগত লৈ ফুৰাব পাৰা যায়। সেয়েহে ব্যৱসায়ী আৰু ছাত্র ছাত্রীসকলে নিজৰ যাৱতীয় কামৰ বাবে ইয়াক বেছিকৈ ব্যৱহাৰ কৰে। ই পার্চনেল কম্পিউটাৰৰ সমানেই ডাতা সঞ্চয় কৰি ৰাখিব পাৰে।\n৬) এনালগ কম্পিউটাৰ:- এনালগ কম্পিউটাৰ ঘনে ঘনে সলনি ঘটা মাত্রাসমূহ গণনাৰ ক্ষেত্রত ব্যৱহাৰ হয়। এনালগ কম্পিউটাৰৰ সহায়ত ভল্টেজ, দৈর্ঘ্য, তাপ, বিদ্যুত আদি ভৌতিক পৰিমাপসমূহ হিচাপ কৰা হয়। এনেধৰণৰ মাত্রাবোৰ পৰিমাপ কৰা বাবে ইয়াক এনালগ ডিভাইচ বোলে। যেনে ভল্ট মিটাৰ আৰু এমিটাৰ ইত্যাদি। এই কম্পিউটাৰসমূহ ইঞ্জিনিয়াৰিং আৰু অন্যান্য বৈজ্ঞানিক কার্য্যত ব্যৱহৃত হয়।\n৭) হাইব্রিড কম্পিউটাৰ:- এইবিধ কম্পিউটাৰত ডিজিটেল আৰু এনালগ দুইবিধ কম্পিউটাৰৰ গুণসমূহ নিহিত হৈ থাকে। এনে কম্পিউটাৰৰ যোগেদি একেৰাহে আহি থকা মাত্রাসমূহ সময়ে সময়ে গণনা কৰি তাক ডিজিটেল অংশৰ দ্বাৰা ডিজিটেল সংকেতলৈ পৰিবর্তিত কৰা হয়। এই ধৰণৰ কম্পিউটাৰসমূহ সাধাৰণতে ৰোগ নিৰাময় কেন্দ্র(Hospital) ব্যৱহৃত হয়। য’ত এনালগ অংশৰ দ্বাৰা ৰোগীৰ হৃদয় গতি,ৰক্তচাপ,তাপ ইত্যাদিৰ ধ্যান ৰখা হয় আৰু ডিজিটেল অংশক অপাৰেচন কৰাত ব্যৱহৃত হয়। বতৰ সম্পর্কীয় আগজাননী দিয়াৰ কামতো ইয়াৰ ব্যৱহাৰ হয়।\n১.৪: ডাটা/সংবাদক ৰিপ্রেজেণ্ট কৰা তথা ডাটা প্রচেচিংৰ ধাৰণা\nকম্পিউটাৰসমূহত এনেধৰণে প্রগ্রেমিং কৰা থাকে যাতে ই বিভিন্ন কাম কৰিব পাৰে। যিকোনো কাম কৰিবৰ বাবে কম্পিউটাৰত প্রথমে ডাটাসমূহ প্রচেচ হবলৈ দিয়া হয়, লগতে ডাটাসমূহ প্রচেচ হবলৈ প্রয়োজনীয় নির্দ্দেশো দিয়া হয়।\n১.৪.১: ডাটা আৰু তথ্যৰ ধাৰণা\nডাটাক কেঁচামালৰ লগত তুলনা কৰিব পাৰি আনহাতে ইনফৰমেচন(তথ্য) হৈছে প্রচেচ হৈ যোৱা ডাটা। ডাটা প্রচেচ হৈ আমাক প্রয়োজনীয় ইনফৰমেচন আউটপুটৰ ৰূপত উলিয়াই দিয়ে। উদাহৰণস্বৰূপেঃ ১৯, ৪, ৯, ২০০২, দিল্লী আদি ডাটা যিয়ে কোনো অর্থপূর্ণ সংবাদ প্রকাশ নকৰে, কিন্তু যদি আমি কওঁ যে দিল্লীত ২০০২ চনৰ ৯ নম্বৰ মাহৰ ১৯ তাৰিখে ৪ মি.মি. বৰষুণ দিছিল, তেতিয়া ই এটা ইনফৰমেচন।\nকম্পিউটাৰত ডাটা ৰিপ্রেজেন্ট কৰাৰ নিয়ম\nকম্পিউটাৰৰ বুনিয়াদী অংশ যেনে CPU, RAM ইত্যাদি ট্রেনজিষ্টৰ। এইবোৰ কিছুমান বর্তনীৰ দ্বাৰা গঠিত। এই ট্রেনজিষ্টৰসমূহে বন্ধ আৰু খোলা হৈ চুইচৰ দৰে কাম কৰে। যেতিয়া ট্রেনজিষ্টৰটো চুইচ অন হয়, তেতিয়া ই ১ ৰিপ্রেজেন্ট কৰে। আকৌ যেতিয়া ট্রেনজিষ্টৰটো চুইচ অফ হয়, তেতিয়া ই ০ ৰিপ্রেজেন্ট কৰে।মাত্র এই ০ আৰু ১ য়েই এনে সংখ্যা যাক লৈ কম্পিউটাৰে কাম কৰিব পাৰে।\nবিট আৰু বাইট\nবিট হৈছে বাইনেৰী ডিজিটৰ সংক্ষিপ্ত ৰূপ।ই কম্পিউটাৰত কাম কৰিব পৰা তথ্যৰ আটাইতকৈ সৰু খণ্ডৰূপ। ০ আৰু ১ ক বিট বুলি কোৱা হয়। বিটবোৰ একেলগে গোট খাই ডাঙৰ তথ্যৰ গোট একোটা গঠন কৰে যাক বাইট বুলি কোৱা হয়। এটা বাইট ৮টা বিটৰ দ্বাৰা গঠিত যাক কম্পিউটাৰে এটা চিংগল এন্ট্রি হিচাপে স্ট’ৰ আৰু প্রচেচ কৰিব পাৰে। এটা বাইটে ডাটাৰ ধর্ম(Character of data) প্রকাশ কৰে(এলফাবেটৰ কোনো আখৰ অথবা কোনো চিহ্ন ইত্যাদি)।\n১ বাইট ---------- ৮ বিট।\n১ কিলোবাইট ---------- ১০২৪ বাইট।\n১ মেগাবাইট ----------- ১০২৪ কিলোবাইট।\n১ গিগাবাইট ----------- ১০২৪ মেগাবাইট।\n১.৪.২: ডাটাৰ বুনিয়াদী প্রকাৰ\nসাধাৰণতে বিভিন্ন প্রগ্রেমিং ভাষাৰ ক্ষেত্রত বা অন্যান্য প্রয়োগৰ ক্ষেত্রত ডাটাবিলাকৰ প্রকাৰসমূহ বিভিন্ন হোৱা পৰিলক্ষিত হয় যদিও তলত উল্লেখিত প্রকাৰসমূহ সাধাৰণতে দেখিবলৈ পোৱা যায়।\nকেৰেক্টাৰঃ যিকোনো কেৰেক্টাৰ সঞ্চয় কৰি ৰাখিবলৈ ই ব্যৱহৃত হয়। ইয়াক ‘Char’ বুলি প্রকাশ কৰা হয়। যেনেঃ ‘A’\nইন্টেজাৰঃ ইয়াক কোনো সংখ্যা সঞ্চয় কৰি ৰাখিবলৈ ব্যৱহৃত হয়। ইয়াক ‘Int’ বুলি প্রকাশ কৰা হয়। যেনেঃ ‘৩’\nফ্ল’টঃ ইয়াক দশমিক সংখ্যা সঞ্চয় কৰিবলৈ ব্যৱহৃত হয়। যেনেঃ ৩.৫ এটা ফ্ল’টিং পইন্ট নম্বৰ।\n১.৪.৩: ডাটা/তথ্য ফাইলৰ আকাৰত সঞ্চয়\nডিস্কত এক এনে ঠাই থাকে য’ত সামঞ্জস্য থকা ডাটাসমূহ সঞ্চয় কৰি ৰাখিব পৰা যায়, যাক ফাইল বুলি কোৱা হয়। ফাইলৰ ব্যৱহাৰ কৰি আমি তলত উল্লেখিত ধৰণে লাভান্বিত হওঁ।\nফাইলত বিশাল ডাটা অতি সৰলতাৰে সঞ্চয় কৰি ৰাখিব পৰা যায়।\nকেতিয়াবা ফাইলৰ ৰূপত কোনো বাহিৰা মাধ্যমতো(External Device) স্থায়ীভাবে সঞ্চয় কৰি ৰাখিব পৰা যায়।\nসঞ্চয় কৰি থোৱা ডাটাসমূহক আৱশ্যক পৰিলে পঢ়িব পৰা যায়।\nসঞ্চয় কৰি থোৱা ডাটাসমূহক আৱশ্যক পৰিলে শুধৰাবও পৰা যায়।\n১.৪.৪: ডাটা প্রচেচিং\nযেতিয়া কম্পিউটাৰত ডাটা প্রচেচ কৰা হয়, তলত উল্লেখিত পৰিঘটনাসমূহ পৰিলক্ষিত হয়।\nপ্রগ্রেম আৰু প্রয়োজনীয় ডাটাসমূহ কম্পিউটাৰত ইনপুট ডিভাইচৰ দ্বাৰা ভৰাই মূখ্য সঞ্চয় প্রণালীত সঞ্চয় কৰি প্রয়োজন সাপেক্ষে ব্যৱহাৰ কৰা হয়।\nএতিয়া CPU য়ে নির্দ্দেশসমূহ মূখ্য সঞ্চয় প্রণালীৰ পৰা গ্রহণ কৰি এটা এটাকৈ ডিক’ড কৰি কোনটো নির্দ্দেশৰ বাবে কি কার্য্য কৰিব লাগে স্থিৰ কৰে।\nপ্রয়োজনীয় কার্য্য সম্পাদন হোৱাৰ পাছত কম্পিউটাৰে তাক মূখ্য সঞ্চয় প্রণালীত সঞ্চয় কৰি ৰাখে নতুবা কোনো আউটপুট ডিভাইচ যেনে প্রিন্টাৰ আদিলৈ পঠিয়াই আউটপুট হিচাপে উলিয়াই আনিব পাৰে।\nউৎস: ৰাষ্ট্ৰীয় বৈদ্যুতিন আৰু তথ্য প্ৰযুক্তি প্ৰতিষ্ঠান।\nপৃষ্ঠাৰ মান নিৰ্ধাৰণ (96 ভোট দিয়ক)\nALICE DAS Apr 04, 2018 06:02 PM\nপৰাগজ্যোতি বৰূৱা Jan 10, 2017 07:41 PM\nধন্যবাদ অাপোনাৰ লিখনিয়ে মোক computer ইতিসাহ জনাত সহায় কৰিছে\nSusil das May 03, 2016 10:58 PM\nকম্পিউটাৰ বিষয়ে যিকোনো কথা অসমীয়াত লিখাৰ বাবে যিবোৰ কথা ইংৰাজীত বুজিব তান যেন লাগে,\nএতিয়া অসমীয়াত লিখাৰ বাবে সকলো কথা পৰিপাতিকৈ বুজি পোৱা হৈছে ।\nশেহতীয়া উন্নীতকৰণ: Sep 05, 2020


গৃহ নিৰ্মাণত সূৰ্যৰ ৰশ্মিৰ সু আৰু কুপ্ৰভাৱ! জানিবলৈ চাওক… | Asom Live 24\nগৃহ নিৰ্মাণত সূৰ্যৰ ৰশ্মিৰ সু আৰু কুপ্ৰভাৱ! জানিবলৈ চাওক…\nসুদক্ষিণা ভূঞাঃ গছ-লতা, জীৱ-জন্তু আৰু এই সমস্ত জীৱ জগত সূৰ্যৰ ৰশ্মিৰ ওপৰত নিৰ্ভৰশীল। সূৰ্যই হৈছে মূল চালিকা শক্তি। বিশ্বজগতৰ কাৰণে সূৰ্যই হৈছে মূল সঞ্জীৱনী বা প্ৰাণদায়িনী শক্তি। সূৰ্যটো পূবৰ পৰা পশ্চিমলৈ গতি কৰা প্ৰক্ৰিয়াটোৰ লগত জীৱ জগতৰ ওতপ্ৰোত সম্বন্ধ আছে। কাৰণ এই গোটেই সময়ছোৱাত সৃ্ৰ্যৰ ৰশ্মিৰ প্ৰভাৱ জীৱজগতৰ ওপৰত ভিন্ন। তদুপৰি সূৰ্য চন্দ্ৰ আৰু বতাহৰ শক্তিয়ে গৃহ নিৰ্মাণৰ প্ৰক্ৰিয়াত প্ৰভাৱ পেলায়।\nঘৰবোৰ যদি প্ৰকৃতিৰ লগত সামঞ্জস্য ৰাখি সজা হয়, এই প্ৰাকৃতিক শক্তিসমূহৰ কু-প্ৰভাৱ দূৰ কৰাৰ লগতে সু-প্ৰভাৱসমূহৰ উপকাৰী গুণ সংগ্ৰহ কৰিব পৰা যায়।\nৰাতিপুৱাৰ সূৰ্যৰ ৰশ্মিয়ে ঘৰৰ ভিতৰৰ প্ৰতিটো চুক-কোণ যাতে পোহৰাই তোলে, এই কথাটো নিশ্চিত কৰিব লাগে। কিয়নো ৰাতিপুৱাৰ সূৰ্যৰ ৰশ্মি ভিটামিন ‘ডি’ৰে পৰিপূৰ্ণ। আৰু ভিটামিন ‘ডি’ আমাৰ স্বাস্থ্যৰ বাবে অতিকে প্ৰয়োজনীয়। তাৎপৰ্যপূৰ্ণভাৱে ভিটামিন ‘ডি’ প্ৰকৃতিত প্ৰায় দুৰ্লভ। মানৱ শৰীৰে সূৰ্যৰ পৰাই এই মূল্যবান ভিটামিনবিধ প্ৰত্যক্ষভাবে আহৰণ কৰিব পাৰে। ইয়াৰ বিপৰীতে পিছবেলাৰ সূৰ্যৰ ৰশ্মিত তেজষ্ক্ৰিয় প্ৰক্ৰিয়াৰ সৃষ্টি হয় আৰু মানৱ শৰীৰকে ধৰি জীৱ জগতৰ প্ৰায়বোৰ সদস্যৰ বাবে এই ৰশ্মি অপকাৰী আৰু কু-প্ৰভাৱদায়ক।\nলগতে পঢ়ক ৭ হাজাৰ বিলাসী বাহন, ২৫৫০ কোটিৰ ৰাজপ্ৰসাদ, কে’বাখনো জেট বিমানৰ মালিক, এওঁ কোন?\nসেয়েহে ঘৰ এটা নিৰ্মাণ কৰোতে পিছবেলাৰ সূৰ্যৰ ৰশ্মিৰ পৰিমাণ যাতে হ্ৰাস কৰিব পাৰি, সেই কথাটোত গুৰত্ব আৰোপ কৰিব লাগে।\nযেতিয়া এটা ঘৰ দক্ষিণ বা পশ্চিম দিশত নিৰ্মাণ কৰা হয়, পূৱ আৰু উত্তৰ দিশৰ ভেটি দুটা সুষমভাৱে চাপৰ হ’ব লাগে, যাতে ঘৰটোৰ ভিতৰৰ পশ্চিম দিশৰ কোঠাবোৰলৈও বাধাহীনভাৱে ৰাতিপুৱাৰ সূৰ্যৰ ৰশ্মি বিয়পি পৰে। কিয়নো পুৱাৰ সূৰ্যৰ ৰশ্মিত প্ৰচুৰ পৰিমাণে থকা ভিটামিন ‘ডি’ ‘এফ’ আৰু ‘এ’— এই উপাদানসমূহ শৰীৰৰ প্ৰয়োজন সাপেক্ষে তেজৰ কোষৰ দ্বাৰা সূৰ্যৰ ৰশ্মিৰ পৰাই আহৰণ কৰি লয়।\nঘৰৰ পূৱ দিশৰ ভেটিটো, পশ্চিম দিশৰ ভেটিটোতকৈ চাপৰ হোৱাৰ লগতে পূৱ দিশটো আহল বহল হ’ব লাগে, যথেষ্ট পৰিমাণে দুৱাৰ-খিৰিকী থাকিব লাগে আৰু যিমান পৰা যায় এই দুৱাৰ- খিৰিকীবোৰ আহল-বহল হ’ব লাগে। যাতে ওপৰত উল্লিখিত প্ৰতিটো মূল্যৱান, আৰোগ্যকাৰী, ঔষধিযুক্ত উপাদানসমূহ আহৰণ কৰি উপকৃত হ’ব পৰা যায়।\nলগতে পঢ়ক ‘বিবাহ পূৰ্ব যৌনতা প্ৰকৃত প্ৰেম নহয়, অত্যধিক যৌনতাই সম্পৰ্ক ধ্বংস কৰে!’ এই বিতৰ্কিত মন্তব্য কাৰ?\nআনহাতে ঘৰৰ পশ্চিম দিশটোৰ খিৰিকীবোৰ সৰু আকাৰৰ হ’ব লাগে। কিন্তু পূৱ দিশৰ দৰেই মুকলি, বাধাহীন হ’ব লাগে। এই দিশত থকা কোঠাবোৰৰ ভিতৰৰ দুৱাৰবোৰ পূৱৰ দৰেই আহল বহল হ’ব লাগে; যাতে বাধাহীনভাৱে সূৰ্যৰ ৰশ্মি আৰু বতাহ প্ৰৱেশ কৰিব পাৰে। কিয়নো এনেক্ষেত্ৰত উত্তৰৰ পৰা দক্ষিণলৈ গতি কৰা ‘চুম্বকীয় ঢৌ’ বতাহৰ লগত ওলাই যাব পাৰে। ইয়াৰ দ্বাৰা ঘৰটোৰ ভিতৰত পুঞ্জীভূত আৱদ্ধ দুষিত বিষাক্ত বতাহ নিবাৰণ হয় বা হ্ৰাস হয়।\nপশ্চিম দিশৰ ভেটিটো ওখ হোৱা, বেৰবোৰ ডাঠ হোৱা, খটখটি নিৰ্মাণ কৰা, গধূৰ মেচিনেৰী সামগ্ৰী আৰু আন গধূৰ সামগ্ৰী প্ৰতিষ্ঠা কৰা, ভঁৰাল প্ৰতিষ্ঠা কৰা ইত্যাদি কাৰ্যৰ অন্তৰালৰ কাৰণ হ’ল ঘৰৰ ভিতৰৰ পশ্চিম দিশটোত সূৰ্যৰ উত্তাপৰ উচিত সমতা স্থাপন কৰা আৰু সূ্ৰ্যৰ প্ৰখৰ ৰশ্মিৰ পৰা ঘৰৰ ভিতৰৰ দক্ষিণ, পশ্চিম দিশ দুটা সুৰক্ষিত কৰা।\nIncome Tax দিবলৈ আছে নেকি? এই সৰু ভুলবোৰ কেতিয়াও নকৰিব\nঅনলাইন ক্লাছত অশ্লীল ছবি প্ৰদৰ্শন! যৌনাংগ প্ৰদৰ্শন দুই অশিষ্ট শিক্ষাৰ্থীৰ


বিশ্বকাপত দুৰ্দান্ত প্ৰদৰ্শনেৰে দেশবাসীক গৰ্বিত কৰা মহম্মদ ছামী নিৰ্লজ্জ,অৰ্কমণ্য...কোনে ক’লে?|cricket-india-fast-bowler-mohammed-shami-wife-hasin-jahan-call-him-shameless-on-facebook– News18 Assam\nবিশ্বকাপত দুৰ্দান্ত প্ৰদৰ্শনেৰে দেশবাসীক গৰ্বিত কৰা মহম্মদ ছামী নিৰ্লজ্জ,অৰ্কমণ্য...কোনে ক’লে?\nবিশ্বকাপত বলিং বিক্ৰম মহম্মদ ছামীৰ। দেশ গদ গদ...কিন্তু পত্নীয়ে ক’লে, ‘ছামী নিৰ্লজ্জ, অৰ্কমণ্য’, ছোৱালীৰ হেনো পিছেই নেৰে ছামীয়ে!\nUpdated:June 28, 2019, 6:54 PM IST\nUpdated: June 28, 2019, 6:54 PM IST\nবিশ্বকাপত নিজৰ দুৰ্দান্ত বলিঙেৰে এতিয়া সকলোকে মুগ্ধ কৰিছে মহম্মদ ছামীয়ে। আফগানিস্তানৰ বিৰুদ্ধে হেটট্ৰিক লোৱা মহম্মদ ছামীয়ে বেষ্ট ইণ্ডিজৰ বিৰুদ্ধেও দুৰ্দান্ত প্ৰদৰ্শন দাঙি ধৰিলে। দুয়োখন খেলতে চাৰিটাকৈ উইকেট দখল কৰি ছামীয়ে ল’লে ভাৰতীয় দলৰ জয়ত গুৰুত্বপূৰ্ণ ভূমিকা। কিন্তু এতিয়াও প্ৰতিমুহূৰ্ততে ছামীয়ে যুঁজিবলগীয়া হৈছে পাৰিবাৰিক কন্দলৰ সৈতে!\nসমগ্ৰ দেশ বাসীয়ে ছামীৰ এতিয়া বাহ বাহ দিয়াৰ সময়তে খেলুৱৈ গৰাকীৰ পত্নীয়ে এইবাৰ ছামীক উদ্দেশ্যি কৰিছে তীৰ্যক মন্তব্য। ছচিয়েল মিডিয়াত ছামীৰ পত্নী হাছিন জাহানে ছামীক এজন নিৰ্লজ্জ, অৰ্কমণ্য আৰু অভব্য ব্যক্তি বুলি উল্লেখ কৰাৰ লগতে পৰ স্ত্ৰীৰ প্ৰতি ছামী অত্যন্ত দুৰ্বল বুলি অভিযোগ কৰে।\nছামীৰ টিকটক একাউণ্টৰ প্ৰসংগক টানি আনি হাছিন হাজানে কয় যে ছামীয়ে টিকটকত মুঠ ফ’ল কৰা ৯৭ গৰাকীৰ ভিতৰত ৯০ গৰাকীয়ে হ’ল মহিলা।


Explained- কৰ্মস্থলীত কেনেদৰে লাভ কৰিব কোভিড টীকাকৰণ? ইয়াৰ প্ৰক্ৰিয়াসমূহ কেনেধৰণৰ? জানি লওক সবিশেষ...|answers-of-all-questions-regarding-vaccination-on-workplace-office-know-here– News18 assam\nExplained- কৰ্মস্থলীত কেনেদৰে লাভ কৰিব কোভিড টীকাকৰণ? ইয়াৰ প্ৰক্ৰিয়াসমূহ কেনেধৰণৰ? জানি লওক প্ৰতিটো প্ৰশ্নৰ উত্তৰ\nচৰকাৰী ব্যৱস্থা অনুসৰি, চৰকাৰী আৰু ব্যক্তিগত কৰ্মস্থলীকে আদি কৰি সকলো কৰ্মস্থলীতে কোভিড১৯ টীকাকৰণ অভিযান (Vaccination Session) আৰম্ভ কৰা হৈছে । ইয়াত কোনসকল লোক অন্তৰ্ভূক্ত থাকিব পাৰিব(টীকাকৰণ যোগ্যতা), কেনেকৈ, ক'ত আৰু কি প্ৰক্ৰিয়াৰ অধীনত ল’ব পাৰিব ? জানি লওক সকলো ...\nযদি আপুনি আপোনাৰ কাৰ্যালয়ত কোভিড ভেকছিন ল'বলৈ বিচাৰে, তেন্তে আপোনাৰ বয়স ৪৫ বছৰতকৈ হ’লে আপুনি নিশ্চয়কৈ এই ভেকচিন ল’ব পাৰিব ৷ স্বাস্থ্য মন্ত্ৰালয়ে জাৰী কৰা নিৰ্দেশনা অনুসৰি, ১৯৭৭চনৰ ১ এপ্ৰিলৰ পৰা ১ জানুৱাৰীৰ পূৰ্বে জন্ম হোৱা সকলো লোকেই ভেকচিন গ্ৰহণ কৰাৰ যোগ্য হিচাপে বিবেচিত কৰা হৈছে । ৬ এপ্ৰিলত জাৰি কৰা জাননীত এই সন্দৰ্ভত কোনোধৰণৰ পৰিৱৰ্তন কৰা হোৱা নাই । ইয়াৰ পৰিৱৰ্তে, এইটো স্পষ্টকৈ কোৱা হৈছে যে ৪৫ বছৰৰ অধিক বয়সৰ কৰ্মচাৰীসকলে তেওঁলোকৰ কৰ্মস্থলীত টীকাকৰণ গ্ৰহণ কৰিব পাৰিব । এই ক্ষেত্ৰত আপোনাৰ মনলৈ আহিব পৰা আন সকলো প্ৰশ্নৰ উত্তৰ জানি লওক এই প্ৰতিবেদনত ।\nপ্ৰশ্ন ১: বয়সৰ স্কেলৰ সৈতে খাপ খোৱা অৱস্থাত কৰ্মচাৰীসকলৰ সকলো আত্মীয়ই কাৰ্যালয়ত ভেকচিনৰ বাবে যোগ্য হ’ব নে?\nউত্তৰ: নহয়, জাননী অনুসৰি, এটা স্পষ্ট নিৰ্দেশনা আছে যে 'পৰিয়ালৰ যোগ্য সদস্যৰ বাহিৰে আন কোনো বাহিৰৰ লোকে কৰ্মস্থলীত নিৰ্মাণ কৰা কোভিড টীকাকৰণ কেন্দ্ৰ (CVC)ত ভেকছিন গ্ৰহণ কৰিব নোৱাৰিব ।'\nপ্ৰশ্ন ২: চৰকাৰে এনে ধৰণৰ পদক্ষেপ কিয় লৈছে ?\nউত্তৰ: চৰকাৰে বিশ্বাস কৰে যে ৪৫-৫৯ বছৰ বয়সৰ এক “বৃহৎ জনসংখ্যা”ই সংগঠিত খণ্ডত কাম কৰে, যি চৰকাৰী বা ব্যক্তিগত খণ্ডত নিযুক্তি প্ৰাপ্ত। চৰকাৰে এনে ধৰণৰ পদক্ষেপ লৈছে যাতে এই লোকসকলে ভেকচিনৰ বাবে আন ঠাইলৈ যাব নালাগে আৰু শাৰী পাতিব নালাগে।\nপ্ৰশ্ন ৩: কাৰ্যালয়ত টীকাকৰণ প্ৰক্ৰিয়া কেতিয়াৰ পৰা আৰম্ভ হ'ব ?\nউত্তৰ: ৰাজ্য আৰু কেন্দ্ৰীয় শাসিত অঞ্চলত এনে কেন্দ্ৰসমূহ ১১ এপ্ৰিলৰ পৰা আৰম্ভ হ'ব । কেন্দ্ৰই ৰাজ্যসমূহৰ সংশ্লিষ্ট বিষয়াসকলক চৰকাৰী আৰু ব্যক্তিগত খণ্ডৰ মেনেজাৰসকলৰ সৈতে গুৰুত্বপূৰ্ণ দিশবোৰ আলোচনা কৰিবলৈ ইতিমধ্যেই নিৰ্দেশনা জাৰি কৰিছে ।\nপ্ৰশ্ন ৪: সকলো কাৰ্যালয়তে এনে ভেকচিন কেন্দ্ৰ থাকিব নে ?\nউত্তৰ: নাথাকে । কৰ্মক্ষেত্ৰত ভেকচিনৰ বাবে কমেও ১০০ জন লোক যোগ্য আৰু ইচ্ছুক হ'ব লাগিব । ভেকছিন অপচয় নোহোৱা সম্পৰ্কে নিশ্চিত কৰিবলৈ এই পদক্ষেপ গ্ৰহণ কৰা হৈছে।\nপ্ৰশ্ন ৫: কাৰ্যালয়ত খোলা এই টীকাকৰণ কেন্দ্ৰবোৰ সুৰক্ষিত হ'বনে?\nউত্তৰ: যেতিয়া যিকোনো চৰকাৰী কাৰ্যালয়ত কেন্দ্ৰ এটা খোলা হয়, ইয়াক ওচৰৰ চৰকাৰী চিকিৎসালয় আৰু একেদৰে ওচৰৰ ব্যক্তিগত চিকিৎসালয়ৰ সৈতে এটা ব্যক্তিগত কাৰ্যালয়ৰ কেন্দ্ৰ টেগ কৰা হ'ব আৰু চিকিৎসালয়সমূহেই ওচৰৰ কাৰ্যালয়সমূহত দল আৰু টিকাকৰণৰ পৰিকল্পনা কৰিব ।\nপ্ৰশ্ন ৬: কেন্দ্ৰবোৰ ক'ত খুলিব লাগিব, কৰ্মস্থানবোৰ কেনেদৰে বাছনি কৰা হ'ব?\nউত্তৰ: জিলা টাস্ক ফ'ৰ্চৰ নেতৃত্বত জিলা দণ্ডাধীশৰ দ্বাৰা কৰা হ'ব আৰু নগৰাঞ্চলৰ টাস্ক ফ'ৰ্চৰ নেতৃত্ব পৌৰ আয়ুক্তৰ দ্বাৰা কৰা হ'ব। যিবোৰ কৰ্মস্থানত কেন্দ্ৰ খুলিব লাগিব সেইবোৰৰ পৰিচালনাৰ বাবে এজন বিষয়াক নোডেল বিষয়া হিচাপে নিযুক্তি দিয়া হ'ব ৷ যি প্ৰশাসনৰ সৈতে সমন্বয় ৰক্ষা কৰিব।\nপ্ৰশ্ন ৭: এই নোডেল বিষয়াজনৰ দায়িত্ব কি হ'ব ?\nউত্তৰ: ভেকচিন কেতিয়া প্ৰদান কৰিব লাগে, তথ্য প্ৰযুক্তি বা ভৌতিক আন্তঃগাঁথনিৰ উপলব্ধতা কি আদিৰ দৰে সকলো সম্পৰ্কিত দিশ নিৰীক্ষণ আৰু সজ্জিত কৰাটো নোডেল বিষয়াৰ দায়িত্ব হ'ব।\nপ্ৰশ্ন ৮: যোগ্য কৰ্মচাৰীসকলে কেনেকৈ পঞ্জীয়ন কৰিব পাৰিব?\nউত্তৰ: হিতাধিকাৰীসকলে CoWIN প্লেটফৰ্মৰ জৰিয়তে পঞ্জীয়ন কৰিব পাৰিব। নোডেল বিষয়াসকলে গোটেই প্ৰক্ৰিয়াটো নিৰীক্ষণ কৰিব। কাৰ্যালয়ৰ কৰ্মচাৰীসকলৰ বাবে ঘটনাস্থলীতে টীকা দানৰ সুবিধাও থাকিব।\nপ্ৰশ্ন ৯ : টীকাকৰণ কেন্দ্ৰৰ বাবে কৰ্মস্থলীসমূহেও পঞ্জীয়ন কৰিব লাগিব নেকি ?\nউত্তৰ: নিশ্চয়কৈ । সাধাৰণতে সকলো কৰ্মস্থান কোউইন প্লেটফৰ্মত পঞ্জীয়ন কৰা হ'ব। স্পষ্টতাৰ বাবে কৰ্মস্থানৰ নাম সংক্ষিপ্ত আকাৰত লিখা নহ'ব। টীকাকৰণ চাইটত তিনিটা অংশ থাকিব: অপেক্ষা, টীকাকৰণ আৰু পৰ্যৱেক্ষণ কোঠা। এই কোঠাবোৰ হয়তো স্থায়ী গাঁথনিত থাকিব পাৰে, কিন্তু টেন্ট আৰু আৱৰণযুক্ত কেন্দ্ৰক অনুমোদন কৰা হোৱা নাই।\nFirst published: April 08, 2021, 12:28 IST\ncoronavirusCovid VaccinationCovid Vaccination CentresCovid19 Centre


জোনাকী যুগ জোনাকী যুগৰ সাহিত্যৰ 10 টা বৈশিষ্ট্য\nজোনাকীৰ সফলতাৰ আঁৰত থকা ব্যক্তি সকল\nজোনাকী যুগ কি?\nজোনাকী কাকতৰ উদ্দেশ্য কি আছিল ?\nFAQ on জোনাকী যুগৰ অসমীয়া সাহিত্য\nজোনাকী আলোচনীখন চন্দ্ৰকুমাৰ আগৰৱালাৰ সম্পাদনাত ১৮৮৯ চনৰ ৯ ফেব্ৰুৱাৰীত কলিকতাৰ পৰা পোন প্ৰথম বাৰৰ বাবে প্ৰকাশ হৈছিল।\nএই আলোচনীখন অসমীয়া ভাষা উন্নতি সাধনী সভা (অ.ভা.উ.সা.) ৰ মুখপত্ৰ আছিল।\nপশ্চিমীয়া ৰোমান্টিক ভাৱাদৰ্শ অসমীয়া ভাষাৰ মাজলৈ কঢ়িয়াই অনা এই আলোচনীখন কেৱল আলোচনী নাছিল।\nড০ নগেন শইকীয়াৰ ভাষাত কবলৈ হ’লে ‘ই এটা যুগ, এটা আন্দোলন, এটা সাহিত্যিক ব্যক্তিত্ব’।\n১৮৮৮ চনত কলিকতাত ‘অসমীয়া ভাষা উন্নতি সাধনী সভা’ৰ যোগেদি কেইজন মান প্ৰবাসী অসমীয়া ছাত্ৰই অসমীয়া ভাষা সাহিত্যক টনকিয়াল কৰি তুলিবৰ কাৰণে কিছুমান উদ্দেশ্য আগত ৰাখি প্ৰচেষ্টা হাতত লয়।\nএই উদ্দেশ্য সমূহ আছিল, এনেধৰণৰ –\nপুৰণি পুথি সংগ্ৰহ আৰু প্ৰকাশ কৰা,\nঅসমৰ সকলো শিক্ষা অনুষ্ঠানত অসমীয়া ভাষাৰ প্ৰচলন কৰা,\nঅশুদ্ধ ব্যাকৰণ আৰু বৰ্ণ বিন্যাসৰ ঠাইত শুদ্ধকৈ ব্যাকৰণ আৰু বৰ্ণ বিন্যাসৰ প্ৰচলন কৰা,\nসংস্কৃত বা আন আন ভাষাৰ পৰা ভাল পুথি অনুবাদ কৰা,\nঅসমৰ সামাজিক আৰু ধাৰ্মিক ৰীতি নীতি সমূহৰ বৃতান্ত সংগ্ৰহ আৰু বুৰঞ্জী প্ৰণয়ন কৰা,\nসাহিত্য আৰু পাঠ্যপুথিৰ অভাৱ দূৰ কৰা, আদি।\nএই সমূহ উদ্দেশ্য সফল কৰি তুলিবৰ বাবেই বিভিন্ন কাৰ্যসুচীৰ দৰেই জোনাকী আলোচনীখন এক নতুন সাহিত্যক শৈলীৰে প্ৰকাশ কৰা হৈছিল।\nঅসমীয়া ভাষা সাহিত্যত এক যুগৰ সৃষ্টি কৰা জোনাকী আলোচনীৰ সাহিত্যিক আন্দোলনত উল্লেখনীয় বৰঙণি আগবঢ়োৱা ব্যক্তি সকল হ’ল-\nলক্ষ্মীনাথ বেজবৰুৱা, চন্দ্ৰ কুমাৰ আগৰৱালা, হেমচন্দ্ৰ গোস্বামী, পদ্মনাথ গোহাঞি বৰুৱা, সত্যনাথ বৰা, কনকলাল বৰা, ৰমাকান্ত বৰকাকতি আদি।\nঅসমীয়া সাহিত্যত ৰোমান্টিক চেতনাৰ ধাৰা মুকলি কৰা আৰু জোনাকী কাকতৰ মূল কাণ্ডাৰী লক্ষ্মীনাথ বেজবৰুৱা, চন্দ্ৰকুমাৰ আগৰৱালা আৰু হেমচন্দ্ৰ গোস্বামীক জোনাকী যুগৰ ত্ৰিমূৰ্তি বুলি কোৱা হয়।\nজোনাকী আলোচনীৰ প্ৰথম সম্পাদক আছিল চন্দ্ৰকুমাৰ আগৰৱালা। ইয়াৰ পাছত ক্ৰমে, হেমচন্দ্ৰ গোস্বামী, সত্যনাথ বৰা, কনকলাল বৰুৱাই সম্পাদকৰ পদত অধিষ্ঠিত আছিল।\n১৮৮৯ খ্ৰীষ্টাব্দৰ পৰা প্ৰায় ১৯৪০ পৰ্যন্ত, এই সময়চোৱাত অসমীয়া ভাষা সাহিত্যই এক নৱ আন্দোলনৰ ৰূপ লৈছিল।\nপ্ৰাচ্য আৰু পাশ্চাত্য ভাৱধাৰাৰ মাজত সংযোগ সেতু স্থাপন কৰি জোনাকী আলোচনীয়েও অসমীয়া সাহিত্যৰ বিকাশত এক গুৰুত্বপূৰ্ণ ভূমিকা পালন কৰিছিল।\nঅসমীয়া সাহিত্যৰ ভাব, আদৰ্শ আৰু গাঁথনিক ৰূপ, এই সকলোতে জোনাকীয়ে প্ৰভাৱ পেলাইছিল।\nজোনাকী কাকতৰ আদৰ্শকে লৈ সেই কালছোৱাৰ ভিতৰত ‘বিজুলী’ (১৮৯০), ‘ঊষা’ (১৯০৭), ‘বাঁহী’ (১৯০৯), ‘চেতনা’ (১৯১৯), ‘মিলন’ (১৯২৩), ‘সাধনা’ (১৯২৪) আদি আলোচনীয়েও অসমীয়া সাহিত্যক ৰোমান্টিক ভাৱাদৰ্শেৰে জিলিকাই তুলিছিল।\nঅসমীয়া কবিতা, নাটক, উপন্যাস, গল্প, প্ৰৱন্ধ আদি সাহিত্যৰ সকলো স্তৰতে জোনাকী কাকতৰ সেই ৰোমান্টিক আন্দোলনলৈ উক্ত আলোচনী কেইখনেও অনবদ্য বৰঙণি যোগাইছিল।\nপ্ৰাচীন ঐতিহ্যৰ পৰা লাভ কৰা জীৱনবোধ, পশ্চিমৰ পৰা লাভ কৰা উদাৰ মানৱিকবোধ, আৰু বংগৰ নৱ জাগৰণৰ পৰা লাভ কৰা দেশাত্মবোধ – এই বৈশিষ্টখিনিৰ যোগেদি জোনাকীয়ে অসমীয়া সাহিত্যলৈ নতুনত্ব কঢ়িয়াই আনিছিল বুলি জোনাকী কাকতৰ ভূমিকাত উল্লেখ আছে।\nজোনাকী কাকতে সৃষ্টি কৰা এই সাহিত্যিক আন্দোলনকে স্বীকৃতি প্ৰদান কৰি, সেই সময়ছোৱাক অসমীয়া সাহিত্যৰ জোনাকী যুগ নামৰে অভিহিত কৰা হৈছে।\nলক্ষ্মীনাথ বেজবৰুৱাৰ অনবদ্য অৱদানৰ বাবে ড০ মহেশ্বৰ নেওগে তেওঁৰ সাহিত্যৰ যুগ বিভাজনত উক্ত সময়ছোৱাক ‘বেজবৰুৱাৰ যুগ’ বুলিও নামকৰণ কৰিছে।\n‘জোনাকী’ৰ সম্পাদক চন্দ্ৰকুমাৰ আগৰৱালাদেৱে জোনাকীৰ ‘আত্মকথা’ত তেওঁৰ উদ্দেশ্য ব্যাখ্যা কৰি কৈছিল।\n‘এই পাছ পৰি থকা আন্ধাৰ দেশলৈ অলপ জোনাক সুমুৱাব নোৱাৰিলেওঁ যদি, নিজে নিজেও যত্নৰ ফিৰিঙতিৰ পোহৰত বাটপাই তেনে আমাৰ শক্তিৰ মিছা ব্যয় হোৱা নাই বুলি ভাবিম। আমি যুঁজিবলৈ ওলাইছো আন্ধাৰৰ বিপক্ষে। উদ্দেশ্য দেশৰ উন্নতি সাধন ‘জোনাক’। (প্ৰবন্ধ মঞ্জৰী – সম্পাদনা – ভূৱনেশ্বৰ ডেকা, ১৯৮৯ চন)\nজোনাকী কাকতে অসমীয়া ভাষা সাহিত্যৰ উন্নয়নত বিশেষ গুৰুত্ব প্ৰদান কৰিছিল।\nশুদ্ধ ভাৱে ব্যাকৰণৰ ৰূপ ব্যৱহাৰ কৰা, ভাষাৰ প্ৰসাৰ ঘটোৱা, সাহিত্যৰ উন্নতিত ন ন দিশ উন্নোচন কৰা, মানুহৰ মনত জাতীয় চেতনা জাগ্ৰত কৰি তোলা, সমাজৰ পৰা কু-সংস্কাৰ আতৰ কৰা আদি উদ্দেশ্য সমূহ জোনাকী কাকতে প্ৰতিষ্ঠা কৰাত চেষ্টা চলাইছিল।\nপাশ্চাত্যৰ ৰোমান্টিক ভাৱাদৰ্শৰে অনুপ্ৰাণিত হৈ প্ৰকাশিত হৈ উঠা জোনাকী যুগৰ অসমীয়া সাহিত্যৰ কেতবোৰ বিশেষ লক্ষণ দেখা পোৱা যায়।\nইংৰাজী আৰু বঙলা সাহিত্যৰ দ্বাৰা প্ৰভাৱিত হৈ ওপৰত উল্লেখিত ব্যক্তি সকলে সাহিত্য ৰচনা কৰিবলৈ প্ৰেৰণা লাভ কৰিছিল।\nএওঁলোকেই অসমীয়া সাহিত্যত পাশ্চাত্যৰ ৰোমান্টিক ভাৱধাৰা আৰু আদৰ্শ অসমীয়া সাহিত্যলৈ কঢ়িয়াই আনিছিল।\nএই সময়ত প্ৰকাশিত সাহিত্যৰাজিক ৰোমান্টিক সাহিত্য বুলিও জনা যায়।\nজোনাকী যুগৰ ৰোমান্টিক সাহিত্যৰ বৈশিষ্ট্য বোৰ হ’ল এনে ধৰণৰ –\nঅতীতৰ জয় গান আৰু ভৱিষ্যতৰ কল্পনা\nউদাৰ মানৱতাবাদী দৃষ্টিভংগী\nজাতীয়তাবাদী দৃষ্টিভংগীৰ প্ৰকাশ\nইতিহাস ভিত্তিত উপন্যাস, কাব্য আৰু নাটকৰ উপস্থাপন\nলোক কবিতাৰ প্ৰতিফলন\nঅসমীয়া চুটিগল্পৰ শুভাৰম্ভ\nসমালোচনামূলক সাহিত্যৰ প্ৰসাৰ\nব্যংগ সাহিত্যৰ নব্য ধাৰাৰ আৰম্ভণি\nকবিতাৰ ছন্দৰ ক্ষেত্ৰত নতুন পৰীক্ষা\nপুৰণি সাহিত্যৰ পুনৰ প্ৰকাশ আদি।\nজোনাকী আলোচনীৰ বুকুতে অসমীয়া সাহিত্যত পোন প্ৰথমে চুটি গল্পৰ আৰ্বিভাৱ ঘটে।\nঅসমীয়া সাহিত্যৰ এই নতুন ধাৰাটোৰ জন্মদাতা আছিল লক্ষ্মীনাথ বেজবৰুৱা।\n১৮৯২ চনত চতুৰ্থ বছৰ চতুৰ্থ সংখ্যাত প্ৰকাশিত ‘সেউতী’ নামৰ গল্পটিয়েই আছিল অসমীয়া সাহিত্যৰ প্ৰথম চুটিগল্প।\nইয়াৰ উপৰিও, মালতী, ভদৰী, ভেমপুৰীয়া, মৌজাদাৰ, শিৱসাগৰ, জলকুঁৱৰী, চোৰ, যেনে চোৰ তেনে তাঙোন, স্বৰ্গাৰোহন, মালতী, ধেঁাৱাখোৱা, চেনীচম্পা, আদি বিখ্যাত গল্প সমূহ তেওঁ জোনাকীৰ পাততে জন্ম দিছিল।\nবেজবৰুৱাৰ পাছতে শৰত চন্দ্ৰ গোস্বামীয়ে জোনাকী যুগৰ চুটিগল্পক অনন্য মাত্ৰা প্ৰদান কৰিছিল।\nলক্ষ্মীনাথ ফুকন, নকুল চন্দ্ৰ ভূঞা, দণ্ডীনাথ কলিতা, সূৰ্য কুমাৰ ভূঞা, সত্যনাথ বৰা আদি সাহিত্যিকৰ চুটিগল্পইও অসমীয়া সাহিত্যলৈ বৰঙণি যোগাইছে।\nজোনাকী যুগৰ গল্পৰ কেইটামান বিশেষত্ব হ’ল এনে ধৰণৰ\nপুৰণি সাধুকথা আৰু আধুনিক চুটিগল্পৰ এক সংমিশ্ৰণ এই সময়ৰ চুটি গল্পত দেখা পোৱা যায়।\nঅসমীয়া জন জীৱনৰ বাস্তৱ চৰিত্ৰৰ প্ৰতিচ্ছবি দেখা যায়।\nসমাজৰ অধঃপতন বা কেৰোণ সমূহ ফুটি উঠা দেখা যায়।\nহাস্য ব্যঙ্গৰ প্ৰভাৱ এই সময়ৰ গল্পৰ অন্য এক বিশেষত্ব।\nপ্ৰকৃতি বন্দনা, আৰু বৰ্ণনাৰ প্ৰয়োভৰ এই গল্পসমূহৰ এক বিশেষ চৰিত্ৰ।\nআন্তৰিক অনুকম্পা আৰু দৰদ গল্পৰ চৰিত্ৰ সমূহত ফুটি উঠিছে।\nপ্ৰবল সমাজ চেতনাই জোনাকী যুগৰ গল্পক বিশেষ মাত্ৰা দান কৰিছে।\nপৰ্যবেক্ষণশীলতা, ৰচনাৰীতিৰ সৌষ্ঠৱ আৰু সৌন্দৰ্যবোধ গল্পসমূহৰ বৈচিত্ৰ।\nনিম্ন মধ্যবিত্ত সমাজৰ সুখ দুখ আশা নিৰাশা কাৰুণ্যতা এই গল্পসমূহত মন কৰিব লগীয়া।\nবিষয় বস্তুৰ নিৰ্বাচন, কল্পনাৰ সমাহাৰ, সংলাপৰ মাধুৰ্যতা আৰু সুললিত ভাষাই গল্প সমূহক প্ৰাণ দিছে।\nজোনাকী যুগৰ অসমীয়া সাহিত্যৰ বৈশিষ্টবোৰ কি ?\nপ্ৰকৃতিপ্ৰীতি, দেশপ্ৰেম, অতীতৰ জয় গান আৰু ভৱিষ্যতৰ কল্পনা, অতীন্দ্ৰিয়বাদ, প্ৰেমৰ পূজা, উদাৰ মানৱতাবাদী দৃষ্টিভংগী, জাতীয়তাবাদী দৃষ্টিভংগীৰ প্ৰকাশ আদি।\nজোনাকী যুগৰ ত্ৰিমূৰ্তি কোন কোন ?\nলক্ষ্মীনাথ বেজবৰুৱা, চন্দ্ৰকুমাৰ আগৰৱালা আৰু হেমচন্দ্ৰ গোস্বামীক জোনাকী যুগৰ ত্ৰিমূৰ্তি বুলি কোৱা হয়।\nজোনাকী যুগৰ গদ্যৰ বৈশিষ্ট্যবোৰ কি ?\nজোনাকী যুগৰ অসমীয়া সাহিত্যৰ কেতবোৰ বিশেষ লক্ষণ দেখা পোৱা যায়। এই সময়ত প্ৰকাশিত সাহিত্যৰাজিক ৰোমান্টিক সাহিত্য বুলিও জনা যায়।\nজোনাকী আলোচনীৰ প্ৰথম সম্পাদক কোন আছিল ?\nজোনাকী আলোচনীৰ প্ৰথম সম্পাদক আছিল চন্দ্ৰকুমাৰ আগৰৱালা।\nCategories প্ৰবন্ধ Tags assamese romantic poem, অভাউসা, অসমীয়া ভাষা উন্নতি সাধনী সভা, ঊষা, চন্দ্ৰকুমাৰ আগৰৱালা, চেতনা, জোনাকী, জোনাকী আলোচনী, জোনাকী আলোচনীৰ সম্পাদক, জোনাকী জন্মৰ আঁৰৰ কথা, জোনাকী যুগ, জোনাকী যুগ কি, জোনাকী যুগৰ অসমীয়া সাহিত্যৰ বৈশিষ্ট্য, জোনাকী যুগৰ গল্প, জোনাকী যুগৰ গল্পৰ বৈশিষ্ট্য, জোনাকী যুগৰ ত্ৰিমূৰ্তি, পদ্মনাথ গোহাঞি বৰুৱা, পুৰণি পুথি সংগ্ৰহ, বাঁহী, বিজুলী, মিলন, ৰোমান্টিক, লক্ষ্মীনাথ বেজবৰুৱা, সাধনা, হেমচন্দ্ৰ গোস্বামী Post navigation\n2 thoughts on “জোনাকী যুগৰ সাহিত্য”\nআগতে ক’তো নপঢ়া বহুখিনি কথা ইয়াত পঢ়িব পালো ৷ এনেকুৱা তথ্যসমৃদ্ধ লেখা যেন আৰু পঢ়িবলৈ পাওঁ ৷ ধন্যবাদ ৷


শশী ৱাধৱা - অসমীয়া ৱিকিপিডিয়া\n৩০ জুলাই, ১৯৪৮ (৭৩ বছৰ)\nনেতাজী সুভাষ চন্দ্ৰ বসু চিকিৎসা মহাবিদ্যালয়, জবলপুৰ\nদেহতত্ত্ব আৰু উন্নয়নমূলক স্নায়ুবিজ্ঞান\nশান্তি স্বৰূপ ভাটনাগৰ বঁটা, ১৯৯০\nশশী ৱাধৱা (ইংৰাজী: Shashi Wadhwa, জন্ম: ৩০ জুলাই ১৯৪৮) এগৰাকী ভাৰতীয় চিকিৎসা বিজ্ঞানী। ২০১২ চনত তেওঁ নতুন দিল্লীত অৱস্থিত সৰ্বভাৰতীয় চিকিৎসা বিজ্ঞান প্ৰতিষ্ঠানৰ দেহতত্ত্ব বিভাগৰ ডিন পদত অধিষ্ঠিত হৈছিল। তেওঁৰ মুখ্য গৱেষণাৰ বিষয়সমূহ হৈছে বিকাশমূলক স্নায়ুজীৱবিজ্ঞান, পৰিমাণগত ৰূপবিজ্ঞান আৰু ইলেক্ট্ৰন মাইক্ৰ'স্কপি। তেওঁৰ গৱেষণাগাৰে মুখ্যতঃ বিকাশশীল মানৱ মস্তিষ্কৰ ওপৰত গুৰুত্ব আৰোপ কৰিছিল। ১৯৯০ চনত তেওঁ শান্তি স্বৰূপ ভাটনাগৰ বঁটা লাভ কৰিছিল।\nশশী ৱাধৱায়ে ১৯৭০ চনত মধ্য প্ৰদেশৰ জবলপুৰ মেডিকেল কলেজৰ পৰা চিকিৎসা বিজ্ঞানৰ স্নাতক ডিগ্ৰী লাভ কৰিছিল। তাৰ পিছত তেওঁ স্নাতকোত্তৰ অধ্যয়নৰ বাবে নতুন দিল্লীৰ সৰ্বভাৰতীয় চিকিৎসা বিজ্ঞান প্ৰতিষ্ঠানৰ দেহতত্ত্ব বিভাগত যোগদান কৰিছিল। ইয়াৰ পৰা তেওঁ এমডি আৰু পিএইছডি ডিগ্ৰী লাভ কৰে।\nশশী ৱাধৱায়ে অধ্যাপক হিচাপে অৱসৰ গ্ৰহণ কৰা লৈকে এইমছ দিল্লীৰ লগত জড়িত আছিল। তেওঁ ১৯৭২ চনত এইমছ দিল্লীৰ দেহতত্ত্ব বিভাগত যোগদান কৰি অৱশেষত ২০১২ চনত এই বিভাগৰ ডিন পদবী লাভ কৰিছিল। তেওঁ ১৯৭২ চনৰ পৰা এইমছত এমএচচি, এমএছ আৰু পিএইচডিৰ স্নাতক আৰু স্নাতকোত্তৰ শিক্ষা আৰু প্ৰশিক্ষণৰ লগত জড়িত আছিল। তেওঁৰ গৱেষণা পত্ৰ ৬৭টা আন্তৰ্জাতিক আৰু ৩৭টা ৰাষ্ট্ৰীয় পত্ৰিকাত প্ৰকাশিত হৈছে। তদুপৰি ২৭টা গ্ৰন্থঅধ্যায় আৰু ১৩খন গ্ৰন্থৰ সম্পাদনা বা সহ-সম্পাদনা কৰিছে।\nতেওঁৰ মুখ্য গৱেষণাৰ আগ্ৰহ হৈছে বিকাশমূলক স্নায়ুজীৱবিজ্ঞান, পৰিমাণগত ৰূপতত্ত্ব আৰু ইলেক্ট্ৰন মাইক্ৰস্কপি। তেওঁৰ গৱেষণাগাৰে মুখ্যতঃ বিকাশশীল মানৱ মস্তিষ্কৰ ওপৰত মনোনিবেশ কৰিছে। গুৰুত্বপূৰ্ণ সময়ৰ ওপৰত আলোকপাত কৰিবলৈ মানৱ মেৰুদণ্ড, দৃশ্যমান পথ, চেৰিবেলাৰ নিউক্লিয়াই আৰু মানৱ মূত্ৰাশয়ৰ স্বায়ত্তশাসনিক অভ্যন্তৰীণকৰণ অধ্যয়ন কৰা হৈছে য'ত এই অঞ্চলবোৰ ভ্ৰূণৰ আণৱিক পৰিৱেশত পৰিৱৰ্তনৰ সম্ভাৱনা ৰখাৰ সম্ভাৱনা থাকে যাৰ ফলত সম্পৰ্কিত বিকাশমূলক অস্বাভাৱিকতা হ'ব পাৰে। তেওঁৰ অধ্যয়নবোৰে ৰোগগত সামগ্ৰী আৰু জন্তুৰ পৰীক্ষাৰ সৈতে তুলনা কৰাৰ বাবে ভূমিগত তথ্য প্ৰদান কৰাৰ লগতে আণৱিক স্তৰত এই অঞ্চলবোৰৰ বিকাশত জড়িত প্ৰক্ৰিয়াবোৰৰ ভালদৰে বুজাত সহায় কৰিছে।\nৰাষ্ট্ৰীয় চিকিৎসা বিজ্ঞান একাডেমীৰ নিৰ্বাচিত সভ্য শশী ৱাধৱাক বহুতো পুৰস্কাৰ আৰু সন্মানেৰে তেওঁৰ কামৰ বাবে স্বীকৃতি দিয়া হৈছে। তেওঁ ১৯৯০ চনত বৈজ্ঞানিক তথা ঔদ্যোগিক গৱেষণা পৰিষদৰ শান্তি স্বৰূপ ভাটনাগৰ বঁটা আৰু ২০১৩ চনত বিকে বাছাৱত জীৱনজোৰা সাফল্য বঁটা লাভ কৰিছিল। তেওঁ আন্তৰ্জাতিক মস্তিষ্ক গৱেষণা সংগঠন, ইণ্ডিয়ান গ্ৰুপ অফ ইণ্টাৰনেচনেল ছ'চাইটি ফৰ ষ্টেৰিঅ'লজি, ভাৰতীয় স্নায়ুবিজ্ঞান একাডেমী, ভাৰতীয় ইলেক্ট্ৰন অণুবীক্ষণ সমাজ, দিল্লী এছ'চিয়েছন ফৰ মৰ্ফ'লজিকেল চাইন্সৰ আজীৱন সদস্য। তেওঁ ১৯৯৯ চনৰ পৰা ভাৰতীয় কৰ্কট সমাজৰ সদস্য।\n↑ 1.0 1.1 1.2 1.3 1.4 "AIIMS Profile - Shashi Wadhwa". http://www.aiims.edu/aiims/emfacility/shashi-wadhwa.htm। আহৰণ কৰা হৈছে: 16 March 2014.\n↑ "City briefs : Shashi Wadhwa is new dean of AIIMS - Indian Express". Archive.indianexpress.com. 2012-05-05. http://archive.indianexpress.com/news/city-briefs--shashi-wadhwa-is-new-dean-of-aiims/945635/। আহৰণ কৰা হৈছে: 2014-03-16.\n↑ 3.0 3.1 3.2 "Neuro Science Academy Profile - Shashi Wadhwa". Archived from the original on 16 March 2014. https://web.archive.org/web/20140316111445/http://neuroscienceacademy.org.in/download/ShashiWadhwa_Oct_2013.pdf। আহৰণ কৰা হৈছে: 16 March 2014.\n↑ "Fellowship - Search Result". ias.ac.in. http://www.ias.ac.in/php/fell_detail.php3?name=Wadhwa&intials=Shashi&year=30-07-1948। আহৰণ কৰা হৈছে: 2014-03-16.\n↑ "List of Fellows - NAMS". National Academy of Medical Sciences. 2016. http://www.nams-india.in/downloads/fellowsmembers/ZZ.pdf। আহৰণ কৰা হৈছে: 19 March 2016.\n"https://as.wikipedia.org/w/index.php?title=শশী_ৱাধৱা&oldid=280322"ৰ পৰা অনা হৈছে\nএই পৃষ্ঠাখন ০৪ জুন, ২০২১ তাৰিখে ১১:২৮ বজাত অন্তিম সংশোধন কৰা হৈছিল।


অশ্লীল বিজ্ঞাপন কিয় দিছে? গ্ৰাহকক চুঙা চাই সোপা IRCTC–ৰ!IRCTC-gives-epic-reply-to-user-tweet-on-obscene-and-vulgar-ads– News18 Assam\nঅশ্লীল বিজ্ঞাপন কিয় দিছে? গ্ৰাহকক চুঙা চাই সোপা IRCTC–ৰ!\nনিজৰ ‘Search History’ ডিলিট কৰি আমাৰ ৱেৱচাইট দৰ্শন কৰক! এগৰাকী যুৱকে IRCTCৰ ৱেৱচাইটত পৰ্ণগ্ৰাফীক বিজ্ঞাপন থকাৰ অভিযোগৰ সন্দৰ্ভত প্ৰত্যুত্তৰ IRCTC-ৰ ।\nUpdated:May 30, 2019, 4:49 PM IST\nUpdated: May 30, 2019, 4:49 PM IST\nভাৰতীয় ৰেলৱেৰ অনলাইন টিকটৰ বাবে ব্যৱহাৰ কৰা এটা আগশাৰীৰ ৱেবচাইট IRCTC। কোনো বিষয়ত IRCTC ক অভিযোগ দিলে, ওলোতাই IRCTC–এ অভিযোগকাৰীৰ গাত সমস্ত দোষ জাপি দিয়াৰ উদাহৰণ কোনো দিন শুনা নাযায়। কিন্তু এনেধৰণৰ এক অবাঞ্চিত পৰিস্থিতিৰে মুখামুখি হবলগীয়া হ’ল এগৰাকী ব্যক্তি। এগৰাকী ব্যক্তিয়ে নিজৰ টুইটাৰ একাউণ্টৰ জৰিয়তে IRCTCৰ ৱেবচাইটত অশ্লীল বিজ্ঞাপন দিয়াৰ অভিযোগ উত্থাপন কৰিছিল। তেওঁ অশ্লীল বিজ্ঞাপনটোৰ স্ক্ৰিন শ্বট মাৰি নিজৰ টুইটাৰত পষ্ট কৰি লিখিছিল যে, ‘ এইটো বিজ্ঞাপন মই IRCTC ৰ ৱেবচাইটত দেখিছিলো। যেতিয়া মই RCTC ৱেবচাইট লগ ইন কৰো তেতিয়া বিভিন্ন ধৰণৰ পৰ্ণগ্ৰাফীক মেটেৰিয়েল প্ৰত্যক্ষ কৰো। এনেদৰে IRCTC–ৰ ৱেবচাইটত পৰ্ণগ্ৰাফীক মেটেৰিয়েল দেখাতো অত্যন্ত লজ্জাজনক।’ বিষয়টোত ৰেলমন্ত্ৰী পিয়ুষ গোৱেলৰ হস্তক্ষেপো বিচাৰে অভিযুক্ত ব্যক্তিজনে।\nব্যক্তিজনৰ কৰা টুইটৰ লগে লগে প্ৰত্যুত্তৰ দিয়ে ভাৰতীয় ৰেলৱে সেৱাই। টুইটাৰ জৰিয়তে ভাৰতীয় ৰেলৱে সেৱাই লোকজনক কয় যে IRCTC এ বিজ্ঞাপনৰ বাবে Google আৰু Serving tool ADX ব্যৱহাৰ কৰে। আৰু এই বিজ্ঞাপনবোৰে উপভোক্তাসকলক আকৰ্ষণ কৰিবলৈ ‘Cookies’ ব্যৱহাৰ কৰে। উপভোক্তাৰ ইতিহাস আৰু ‘browsing behaviour’ ৰ আধাৰত বিজ্ঞাপন সমূহ দেখুওৱা হয়। অনুগ্ৰহ কৰি নিজৰ ‘Search History’ ডিলিট কৰি আমাৰ ৱেৱচাইট দৰ্শন কৰক!\nশপতগ্ৰহণৰ পূৰ্বে বিবাহপাশত আৱদ্ধ সুন্দৰী সাংসদ নুছৰাত জাহান, ব্যৱসায়ী নিখিল জৈনৰ সৈতে বিবাহৰ ফটো চাওক\nযুৱক–যুৱতীক খুটাত বান্ধি দুঘণ্টা ধৰি নিৰ্যাতন, পিছত ৯০ হাজাৰ টকা আৰু দুটা ছাগলীত বুজাবুজি\nদাম্পত্য জীৱন আৰম্ভ নহ’লেই, ১০ ঘণ্টাৰ ভিতৰতে তালাক, কাৰণ জানিলে আচৰিত হ’ব আপুনি


গাৰু (মূল : শ্যামসুন্দৰ ঘোষ) – অনুবাদ : চাহিন জাফ্ৰি – ফটাঢোল\nFebruary 1, 2019 অনুবাদ\t8 Comments\nগাৰু (মূল : শ্যামসুন্দৰ ঘোষ) – অনুবাদ : চাহিন জাফ্ৰি\nডাক্তৰে যিদিনাখন মোক গাৰু ব্যৱহাৰ কৰিবলৈ মানা কৰিলে সেইদিনা মই বৰ দুখ পালোঁ মনত। ডাক্তৰবোৰ কঠোৰ বুলি জানো, তেওঁলোকে তিতা-কেঁহা ঔষধ দিয়ে, বেজীৰ খোঁচ দিয়ে, তেজ উলিয়াই নিয়ে, চুৰি-কেছী চলায়, এইবোৰ সব জানিছিলোঁ, কিন্তু কাৰোবাক তেওঁৰ গাৰুটোৰ পৰা বিচ্ছিন্ন কৰি দিয়ে, সেইটো হ’লে শুনা নাছিলোঁ।\nগাৰু মানুহৰ যে কিমান পুৰণি সংগী..! শৈশৱৰ পৰা আৰম্ভ কৰি বৃদ্ধাৱস্থালৈকে এই গাৰুটোৱেই আমাক সংগ দিয়ে। বুঢ়া বয়সত যেতিয়া পত্নী আৰু প্ৰেয়সীয়েও সংগ নিদিয়া হয়, তেতিয়াও গাৰুটোৱেই সংগ দিয়ে। প্ৰকৃত অৰ্থত গাৰুটোৱেই আমাৰ চিৰজীৱনৰ সংগী। টোপনি আৰু গাৰুৰো গভীৰ সম্পৰ্ক আছে। দুয়োটাই এটাই আনটোক সুখদায়ক কৰি তোলে। এনে অৱস্থাত কোনোবাই যদি আমাক গাৰুটোৰ পৰা বিচ্ছিন্ন হোৱাৰ কথা কয়, তেন্তে নিচিন্ত হৈ থাকক যে তেওঁ আপোনাৰ ওপৰত কিবা প্ৰতিশোধ লৈছে। কিন্তু ডাক্তৰ, বেজ-কবিৰাজ আদিয়ে আকৌ সেইবোৰেই কৰে। সিহঁতে যেন মানুহক অত্যাচাৰ কৰিবলৈকে আছে..! শান্তি দিয়াতকৈ যেন অশান্তি দিহে ভালপায় তেওঁলোকে।\nগাৰু কেইবাপ্ৰকাৰৰ থাকে। যেনে, গোল বা ঘূৰণীয়া বালিছ(গাৰু), দীঘলীয়া বালিছ(কুল বালিছ), চেপেটা বালিছ, চাৰিকোণীয়া আৰু তিনিকোণীয়া বালিছ। ইয়াৰ ভিতৰতে অৱশ্যে কিছুমান কামত নহা গাৰুও আছে যেনে- চোফা বা ডিভানত সজাই থোৱা বিধ। এইবোৰ দিনৰ দিনটো চোফাখনতে পৰি থাকে। অৱশ্যে এইবোৰে চোফাকেইখনৰ লগতে ঘৰটোৰ শোভা বৰ্ধন কৰিও থাকে। এইবোৰ সাধাৰণতে জাক-জমকীয়া বা চিক-চিকাই থকা ধৰণৰ হয়। কিছুমান মানুহে বা আলহী-অতিথিয়ে আকৌ তাতেই গা আওজাই থৈ সুখ লৈ থাকে।\nএইখিনিতে গাৰুৰ বিষয়ে এটা অত্যন্ত জৰুৰী কথা নক’লে এই ৰচনাখন আধৰুৱা হৈ ৰ’ব..! সেয়া হ’ল- গাৰুৰ প্ৰয়োগ। ৰাতি বিচনাত গাৰুটোক সাৱটি ধৰি শুই বা দুয়োখন ভৰিৰ মাজত সুমুৱাই লৈ শোৱাৰ কি সুখ সেয়া পোৱাজনেহে বুজিব। যিয়ে এই সুখ লাভ কৰিছে, তেওঁৰ জীৱন ধন্য বুলি বিনাদ্বিধাই কৈ দিব পাৰি। অ’ ৰ’ব, এইখিনিতে আৰু এটা কথা, পতি-পত্নীৰ মাজত লগা কাজিয়াখনতো এই গাৰুটোৱে গুৰুত্বপূৰ্ণ ভূমিকা গ্ৰহণ কৰে। তেতিয়া এই গাৰুটোয়েই মাজত বেৰ বা ৱালৰ কাম কৰে। তাৰ বাহিৰেও গাৰু দলিয়াই কৰা মাৰ পিটখনৰ কথা নকলোয়েই বা..। সৰু ল’ৰা-ছোৱালীৰ মাজত অৱশ্যে ইয়াৰ প্ৰয়োগ বেছি।\nবৰলা, অবিবাহিত ডেকা আৰু বিধূৰ(বিবাহ বিচ্ছেদিত লোক)সকলৰ বাবে এই গাৰুটোৰ প্ৰয়োজন আটাইতকৈ বেছি। মই মোৰ এজন বিধূৰ বন্ধুক প্ৰায়ে ইয়াৰ ব্যৱহাৰ কৰা দেখা পাওঁ। তেওঁ গাৰুটোকে নিজৰ অৰ্দ্ধাঙ্গিনী বুলি কয়। তেওঁৰ মতে যেতিয়া তেওঁৰ পত্নী তেওঁৰ লগত আছিল, তেতিয়া হেনো তেওঁ প্ৰায়ে তেওঁৰ পত্নীক এইবুলি কৈছিল যে – “আই ঐ মোৰ মৰমৰ গাৰুটো…” বুলি..। এইদৰে পত্নীক গাৰুটোৰ লগত তুলনা কৰোঁতে কৰোঁতে তেওঁৰ এতিয়া এনে অৱস্থা হ’ল যে, তেওঁক পত্নীয়ে এৰি থৈ গুচি গ’ল আৰু তেওঁক দি থৈ গ’ল তেওঁৰ মৰমৰ গাৰুটো..। এতিয়া তেওঁ সেই গাৰুটোকে সুন্দৰ সুন্দৰ পোছাক মানে ছিল্ক বা মখমলৰ কভাৰ পিন্ধাই থয়..।\nগাৰুটোলৈ যদি আপুনি ভালকৈ মন কৰে তেন্তে দেখিব যে, ইয়াৰ দুটাকৈ কভাৰ থাকে। এটা ভিতৰৰ আৰু আনটো বাহিৰৰ। ভিতৰৰটোক খুলি আনিব পৰা নাযায় বা ধুব পখালিব পৰাও নাযায়। কিন্তু বাহিৰৰ কভাৰটোক খুলি আনি ধুই পখালি থোৱাৰ ব্যৱস্থা আছে। এই ক্ষেত্ৰত গাৰু আৰু মানুহৰ মাজত মিল দেখা যায়। আমাৰো দেখোন দুটা কভাৰ বা ৰূপ থাকে। এটা বাহিৰৰ আৰু আনটো ভিতৰৰ। বাহিৰৰ অংশটোৰ চাফ-চিকুণতাৰ প্ৰতি সদায় সচেতন হৈ থাকোঁ। কিন্তু ভিতৰৰ অংশটোৰ বিষয়ে আমি কোনেও নাভাবোঁ। সেই অংশটো প্ৰায়ে লেতেৰা বা মলিন হৈয়ে থাকি যায় আৰু তেনেকৈয়ে গেলি পচি যায়। অৰ্থাৎ আমাৰ ভিতৰৰ মানুহটো বা মানুহজনীৰ কথা ইয়াত কোৱা হৈছে। আমাৰ অন্তৰাত্মা বা হৃদয়খন যদি মলিন হয়, তাত যদি চল-কপট বা অসৎ চিন্তাৰে ভৰি থাকে, তেন্তে বাহিৰৰ সাজ-সজ্জা বা প্ৰসাধনে ইয়াক লুকুৱাই থ’ব নোৱাৰে, বা থ’লেও লাভ নাই।\nগাৰুবোৰ সাধাৰণতে তুলা বা কঁপাহেৰে বনোৱা হয়।অৱশ্যে আজিকালি স্পঞ্জ বা প্লাষ্টিকৰ কঁপাহেৰেও গাৰু বনোৱা হয়। এইবোৰ হেনো বেছি দিন যায়। পাম দিয়া গাৰুৰ কথা নকলোৱেই বা। কথা হ’ল- তুলা বা কঁপাহেৰে বনোৱা গাৰুবোৰ এসময়ত ডাবি যায় আৰু চেপেটা হৈ পৰে, যিবোৰ প্লাষ্টিক বা স্পঞ্জেৰে বনোৱা গাৰুৰ ক্ষেত্ৰত নহয়। সঁচা কথা ক’বলৈ হ’লে, কৃত্ৰিম ভাৱে বনোৱা বস্তুবোৰ বেছিদিন টিকে। যিদৰে প্লাষ্টিকৰ ফুল বেছিদিন টিকে আৰু সজীৱ ফুলবোৰ দুদিনতে মৰহি যায়। মানুহৰ জীৱনটোও ঠিক তেনেকুৱাই। অসৎ প্ৰকৃতিৰ অথবা কৃত্ৰিম মানুহবোৰ বহুদিন জীয়াই থাকে, কিন্তু তাৰ তুলনাত চিধা-চাধা বা ভাল মানুহবোৰ সোনকালেই ভগৱানৰ প্রিয় হৈ গুচি যায়।\nদুখ প্ৰকাশৰ শেষ অৱলম্বন কান্দোনৰ লগতো গাৰুৰ গভীৰ সম্পৰ্ক আছে। যিবোৰ মানুহে আনক দেখুৱাই বা মুকলিকৈ কান্দিব নোৱাৰে, তেওঁলোকে গাৰুটোৰ ওচৰতে কান্দে। গাৰুত মুখ গুজি আনে নেদেখাকৈ তেওঁলোকে হিয়া উজাৰি কান্দে। এইক্ষেত্ৰত গাৰু হৈছে কম বয়সীয়া কিশোৰ-কিশোৰী, যুৱক-যুৱতী, শাহুৰ অত্যাচাৰ খোৱা বোৱাৰী আৰু গিৰিয়েকৰ পৰা সঘনে মাৰ-পিট খোৱা পত্নীৰ প্ৰকৃত বন্ধু। উপায় নোহোৱাত তেওঁলোকে গাৰুটোৰ ওচৰতে নিজৰ দুখ প্ৰকাশ কৰি মন পাতলায়। যিখিনি সান্ত্বনা বা সহানুভূতি তেওঁলোকক পিতৃ-মাতৃ অথবা স্বামীৰ কান্ধেও দিব নোৱাৰে, সেয়া তেওঁলোকক নিৰ্জীৱ গাৰুটোৱে দিব পাৰে। ইয়াৰ বাহিৰেও আৰু ঢেৰ আছে গাৰুৰ অৱদান…যাক কৈ শেষ কৰিব নোৱাৰি।\nএতিয়া আপুনিয়েই কওকচোন এনে মৰমৰ গাৰুটোৰ পৰা কাৰোবাক বিছিন্ন কৰাটো কিমান ডাঙৰ অন্যায়…! সেইকাৰণেই মই ডাক্তৰৰ কথা নামানিলোঁ আৰু গাৰুৰ সৈতে বন্ধুত্ব অটুট ৰাখিলোঁ।\n« ছবিয়েনো কি কয়? (৪) –মনজিৎ\nব্লেকমেইল – জিতা ফুকন »\nষষ্ঠ আৰু সপ্তম দফাদুটা সাংঘাটিক🔥🔥\nফটিক বৰা ।\nহয় হয়, গাৰু এৰিব নোৱাৰি।\nএকদম নোৱাৰি দেই… ধন্যবাদ আপোনাক।


বনভোজ খাবলৈ যাবলৈ অনুমতি নাপাই বাথৰূমতে আত্মহত্যা ভায়লিনাৰ -\nHomeআঞ্চলিকবনভোজ খাবলৈ যাবলৈ অনুমতি নাপাই বাথৰূমতে আত্মহত্যা ভায়লিনাৰ\nবনভোজ খাবলৈ যাবলৈ অনুমতি নাপাই বাথৰূমতে আত্মহত্যা ভায়লিনাৰ\nডিজিটেল ডেস্ক : আত্মহত্যাৰ প্ৰৱণতাই বেয়াকৈ ক্ষতিগ্ৰস্ত কৰিছে যুৱচামক৷ কিছুদিন পূৰ্বে মহানগৰীতে এগৰাকী অষ্টম শ্ৰেণীৰ ছাত্ৰীৰ আত্মহত্যা ঘটনা মাৰ নৌযাওঁতে পুনৰ সংঘটিত হয় তেনে এক অবাঞ্চিত ঘটনাৰ৷ বনভোজৰ আনন্দ ল’বলৈ নাপাই আত্মহত্যা এগৰাকী ছাত্ৰীৰ৷ পিতৃয়ে বনভোজ খাবলৈ নিদিয়াৰ বাবেই এগৰাকী কলেজীয়া ছাত্ৰীয়ে চিপ লৈ আত্মহত্যা কৰাৰ ঘটনাই এতিয়া তীব্ৰ চাঞ্চল্যৰ সৃষ্টি কৰিছে৷ এই ঘটনাটো সংঘটিত হৈছে গুৱাহাটীৰ নুনমাটি থানাৰ অন্তৰ্গত পাথৰকুৱাৰীৰ বিষ্ণু নগৰত।\nমহানগৰী পাথৰকুৱাৰী বিষ্ণু নগৰৰ বাসিন্দা তৰুণ শইকীয়াৰ কন্যা ভায়লিনা শইকীয়াই (১৯) গুৱাহাটী কলেজৰ কলা শাখাৰ স্নাতক প্ৰথম ষান্মাষিকত অধ্যয়ন কৰি আছিল। জানিব পৰা মতে ছাত্ৰী ভায়লিনাই দেওবাৰে সতীৰ্থ ছাত্র-ছাত্ৰীৰ সৈতে পানীখাইটীৰ হাতীশিলালৈ বনভোজ খাবলৈ যাব বিচাৰিছিল। নিৰাপত্তাৰ দোহাই দি পিতৃ তৰুণ শইকীয়াই কন্যাক বনভোজ যাবলৈ বাধা প্ৰদান কৰাত ইয়াতে খৰ্গগ্ৰস্ত হৈ ভায়লিনাই ঘৰতে নিজকে আবদ্ধ কৰি ৰাখিছিল। দিনৰ ভাগত ঘৰৰ আটায়ে কৰ্তব্যস্থলীলৈ যোৱাত ঘৰত কোনো নথকাৰ সুযোগ লৈ ভায়লিনাই স্নানাগাৰত চিপ লৈ আত্মহত্যা কৰে।\nবিয়লি পিতৃয়ে কৰ্তব্য সামৰি ঘৰলৈ উভতি আহি স্নানাগাৰত কন্যা ভায়লিনাৰ মৃতদেহ ওলমি থকা প্ৰত্যক্ষ কৰে৷ ইয়াৰ পাছতে এই ঘটনা সন্দৰ্ভত পিতৃয়ে নুনমাটি থানাত খবৰ দিয়ে। আৰক্ষীৰ লোক ঘটনাস্থলীত উপস্থিত হৈ মৃতাদেহটো উদ্ধাৰ কৰি মৰণোত্তৰ পৰীক্ষাৰ বাবে জিএমচিএইচলৈ প্ৰেৰণ কৰে। অমায়িক স্বভাৱৰ ছাত্ৰীগৰাকীয়ে লোৱা এনে অনাকাংশিত সিদ্ধান্তৰ পাছতে অঞ্চলটোত শোকৰ ছাঁ পৰিছে।\nPrevious articleভোগালী হেঁপাহ! নিজহাতে পিঠা বনাই বিহু নাচিলে বিধায়িকাই\nNext articleফেইল মাৰিছে ভেকচিনে! ৮১ শতাংশ অ’মিক্ৰন আক্ৰান্তই লৈছিল ডাবল ভেকচিন


KL Rahul: হাৰ্দিক পাণ্ডিয়াক পুত্ৰক কোলাত লৈ কি কৰিলে কে এল ৰাহুলে? মুহূৰ্তৰ ভিতৰতে হৈ পৰিল ভাইৰেলkl-rahul-holding-hardik-pandyas-baby-agastya-in-viral-pic-is-proof-indian-wicketkeepers-are-best-babysitters-gh– News18 assam\nKL Rahul: হাৰ্দিক পাণ্ডিয়াক পুত্ৰক কোলাত লৈ কি কৰিলে কে এল ৰাহুলে? মুহূৰ্তৰ ভিতৰতে হৈ পৰিল ভাইৰেল\nসম্প্ৰতি ইণ্টাৰনেটত দ্ৰুতগতিত ভাইৰেল হৈ পৰিছে টিম ইণ্ডিয়াৰ এখন ফটো ৷ য’ত কে এল ৰাহুলে হাৰ্দিকৰ পাণ্ডিয়াৰ কণমানি পুত্ৰ আগষ্ট্যক কোলাত লৈ থকা দেখা গৈছে।\nLast Updated : March 26, 2021, 18:03 IST\nসম্প্ৰতি ইণ্টাৰনেটত চৰ্চিত হৈছে ভাৰতীয় ক্ৰিকেটাৰ কে এল ৰাহুল ৷ মঙলবাৰে ইংলেণ্ডৰ বিৰুদ্ধে মেচত ঋষভ পণ্টৰ ঠাইত কে এল ৰাহুলক উইকেট কিপিং কৰাও দেখিবলৈ পোৱা গৈছিল। এইবাৰ কে এল ৰাহুল অৱতীৰ্ণ হ'ল কেঁচুৱা পৰিচৰ্যা কৰাৰ ভূমিকাত। কে এল ৰাহুলক এই ৰূপত দেখি সতীৰ্থৰ লগতে প্ৰাক্তন বহু কেইগৰাকী ক্ৰিকেটাৰে মন্তব্য কৰিছে ছচিয়েল মিডিয়াত।\nদৰাচলতে পুণেৰ মহাৰাষ্ট্ৰ ক্ৰিকেট ষ্টেডিয়ামত ইংলেণ্ডৰ বিৰুদ্ধে প্ৰথমখন এদিনীয়া খেলত ৬৬ ৰাণত জয় লাভ কৰাৰ পিছতে ভাৰতে শৃংখলাত ১-০ত আগবাঢ়িবলৈ সক্ষম হয়। এই বিজয়ৰ পিছতে ভাৰতীয় দলটোৰ খেলুৱৈসকলৰ মাজত এক বিশষ পৰিৱেশ দেখিবলৈ পোৱা গৈছিল আৰু সকলোৱে ছচিয়েল মিডিয়াত অনুৰাগীসকলৰ সৈতে এখন ফটো শ্বেয়াৰ কৰিছিল ৷ ফটোখনত ৰবি শাস্ত্ৰী, ৰোহিত শৰ্মা, বিৰাট কোহলীৰ উপৰিও পাণ্ডিয়া ভাতৃদ্বয়, শাৰ্দুল ঠাকুৰকো দেখিবলৈ পোৱা গৈছিল ৷\nএই বিশেষ ফটোখনৰ পিছফালে কে এল ৰাহুলো আছিল আৰু সেইসময়ত ৰাহুলৰ কোলাত আছিল হাৰ্দিক পাণ্ডিয়াৰ কণমানি পুত্ৰ আগষ্ট্য। ফটোখন আপলোডৰ পিছতেই প্ৰাক্তন ভাৰতীয় খেলুৱৈ ৱাচিম জাফৰে মন্তব্য কৰিছিল, "ফটোত চাওক কে এল ৰাহুলৰ কোলাত হাৰ্দিকৰ পুত্ৰ আগষ্ট্য । ভাৰতীয় উইকেটকিপাৰ বেটছমেন সদায়ে এগৰাকী নিৰ্ভৰযোগ্য বেবী চিটাৰ হৈ আহিছে।"\nউল্লেখ্য যে ইয়াৰ পূৰ্বে, ২০১৮-১৯ চনত ভাৰতৰ অষ্ট্ৰেলিয়া ভ্ৰমণৰ সময়ত বেবী চিটাৰৰ বিষয়টোৱে যথেষ্ট চৰ্চা লাভ কৰিছিল। অষ্ট্ৰেলিয়াৰ টেষ্ট দলৰ অধিনায়ক টিম পেনে ঋষভ পণ্টক তেওঁৰ শিশুকেইটাৰ সৈতে বেবী চিটিং কৰিবলৈ কৈছিল।\nFirst published: March 26, 2021, 18:03 IST\nBabysitterHardik PandyaIndia vs EnglandKL RahulTeam IndiaViral\nবটদ্ৰৱা কাণ্ডত অল কায়দাৰ শ্লিপাৰ চেল! ডিজিপি ভাস্কৰজ্যোতি মহন্তই ক’লে – এয়া পৰিকল্পিত ঘটনা\nPhotosত চাওক Kia EV6ৰ বিলাসী লুক, বিশেষ বৈদ্যুতিক বাহনৰ শাৰীত থকা Kia EV6ৰ বুকিং অচিৰেই আৰম্ভ ভাৰতত\nGuwahati Murder Case: ৰহস্য ভেদ হোৱা নাই গুৱাহাটীৰ কৃষ্ণনগৰ হত্যাকাণ্ডৰ, ধৰণী ডেকাৰ স্বীকাৰোক্তিক লৈ বিপাঙত আৰক্ষী\nCOVID-19 update in India: ভাৰতত ২৪ ঘণ্টাত কোৰোণাত আক্ৰান্ত ২২২৬জন! সুস্থতাৰ হাৰ ৯৮.৭৫ শতাংশ\nMonkeypox : বিশ্ব ১২খন দেশলৈ বিয়পিছে ভাইৰাছ মাংকী-পক্স, কেন্দ্ৰৰ সতৰ্কতামূলক নিৰ্দেশ ৰাজ্যসমূহক


Home priyanku narayan barua. সাম্প্ৰতিক প্ৰসংগ প্ৰিয়ংকু নাৰায়ণ বৰুৱা সাময়িক প্ৰসংগ\nxukhdukh.com January 09, 2015 priyanku narayan barua. সাম্প্ৰতিক প্ৰসংগ, প্ৰিয়ংকু নাৰায়ণ বৰুৱা,\nভাষা-সাহিত্য-সংস্কৃতি এলাগী হৈছে কিয়?\nপ্রশ্ন হয় অসমত এতিয়া বহুধা বিভক্ত বিভিন্ন জনগোষ্ঠীয় সাহিত্য সভা সৃষ্টিৰ নেপথ্যতো জনগোষ্ঠীয় সকলৰ ক্ষোভ অন্যতম কাৰণ নহয়তো?কি কি কর্মৰ কৰি দেখুৱালে জনগোষ্ঠীয় সমন্বয়, বিনিময়-বিতৰণৰ ক্ষেত্রত সাহিত্যসভাই?স্বাভাৱিকতেই এক গণমুখী জাগৰণৰ সবল নেতৃত্ব বহন কৰিবলৈ অপৰাগ হোৱা সাহিত্যসভাৰ নেতৃত্বই চূণ-তেল মাৰি ৰাস্তাত ঘূৰি ফুৰাৰ দৃশ্য পুতৌজনক। কেৰোণতো ক’ত?\nআমোদজনক কথা অমুকাই এজন উচ্চতৰ মাধ্যমিকৰ তথাকথিত মেধাৱী ছাত্রক শংকৰদেৱ কোন সোধাত বিনয়েৰে জনালে “He wasaGod”, আন এজনে বা আকৌ জ্যোতি প্রসাদ আগৰৱালাক Scientist” বনাইহে ক্ষান্ত হ’ল।প্রশ্ন হয় নতুন প্রজন্মৰ নম্বৰ ভর্তি মার্কচিটৰ ভৰত স্মৃতি হৈ পৰিব নেকি ভাষা-সাহিত্য-সংস্কৃতি? অৱশ্যেই আগশাৰীৰ ৰাষ্ট্রীয় পৰীক্ষাত-মেডিকেল-ইঞ্জিনীয়াৰিংৰ প্রৱেশ পৰীক্ষাৰ পাঠ্যক্ৰমত নাই বাবেই বোধহয় জ্যোতি-বিষ্ণু-শংকৰদেৱ এলাগী নতুন প্রজন্মৰ অসমীয়াৰ বাবে? হনী সিং-এন্ৰিক,বিটলছৰ ৰেপ-পপৰ মায়াত আচ্ছন্ন নতুন যুৱক-যুৱতীয়ে ৰাণাদাক চিনি নাপায়-অধিকাংশই ভূপেনদাৰ গান বুজি নাপায় হেনো! কিন্তু কিয়?জু বিনৰ “য়া আলি”জাতীয় কিছু হাই ফাণ্ডা প্রডাক্ট অৱশ্যে কিছু পৰিমানে জনপ্রিয়। ৰেপ সংস্কৃতিয়ে ডিঙি ৰেপিছে জাতিৰ ঐতিহ্য আৰু সংস্কৃতিৰ। ডেকা-ডেকেৰী সকলৰ অধিকাংশ অভিভাৱকে যুক্তি দিব হয়তো যে জ্যোতি প্রসাদক চিনিলে নহ’ব নম্বৰৰ ভৰতহে গঢ়িব পাৰিব কেৰিয়াৰ তেওঁলোকৰ পুত্র-কণ্যাই।\nআমি ইংৰাজী ভাষা বিদ্বেষী নহয়। প্রতিযোগিতামূলক ক্ষেত্রখনত টিকি থাকিবলৈ হ’লে ইংৰাজী ভাষা শিক্ষণ আৰু আয়ত্বকৰণ জৰুৰী। কিন্তু সমান্তৰাল ভাৱে অসমীয়া ভাষাৰ কথন আৰু পঠনত দক্ষতা প্রদর্শন জৰুৰী। প্রশ্ন হয় নিজ সন্তানক উচ্চ মাচুলসহ ব্যক্তিগত খণ্ডৰ বিদ্যালয়ত পঢ়ুওৱা একাংশ অভিভাৱক আকৌ সাহিত্য সভাৰো নিগাজী বিষয়ববীয়া!\nপ্রশ্ন হয় যি সময়ত অসমৰ যুৱ সমাজে শংকৰদেৱ কোন নজনা হ’ল, জ্যোতিপ্রসাদ-বিষ্ণুৰাভা-বেজবৰুৱাদেৱক চিনি নোপোৱা হ’ল, ভূপেন দাৰ গান বুলিলেও আনকি নাক কোঁচোৱা মেধাৱী ন প্রজন্মই যি সময়ত ভাষা-সাহিত্য-সংস্কৃতিৰ শ্রাদ্ধ কৰাত মনপুতি আত্মনিয়োগ কৰিছে সেই সময়ত তথাকথিত শিক্ষাবিদ-বুদ্ধিজীৱি-সাহিত্যিক-সমাজসেৱক ইত্যাদি জাতীয় অভিভাৱক সকল পুতৌজনক ভাৱে নির্লিপ্ত হৈ থকাটো উদ্বেগজনক। সমান্তৰাল ভাৱে নিজৰ মাতৃভাষাক শ্রদ্ধা আৰু যথাযথ মাতৃভাষা জ্ঞান আহৰণ নিশ্চয়কৈ প্রতিগৰাকী ছাত্র-ছাত্রীৰ বাবে অতি গুৰুত্বপূর্ণ।\nঅধিকাংশ ইংৰাজী বিদ্যালয়ত পঢ়া লৰা-ছোৱালীয়ে ঘৰে-বাহিৰে তথাকথিত ইংৰাজী শব্দৰ ভুলে শুদ্ধই প্রয়োগ কৰে যদিও মাতৃভাষাক এটা বিষয় হিচাপে অধ্যয়নৰ কোনো তাগিদা অনুভৱ নকৰে।এইক্ষেত্রত অভিভাৱক সকলৰ গুৰুত্বহীনতাও অন্যতম নেতিবাচক দিশ। আমাৰ আহ্বান বিশেষকৈ অসমৰ শিক্ষানুষ্ঠান সমূহ যাতে ইংৰাজী-অসমীয়া দুইটা ভাষা শিকাৰ এটা পৰিবেশ সৃষ্টি কৰিবলৈ দায়বদ্ধ হয়। আধুনিক- উচ্চশিক্ষিত অভিভাৱক সকলেও যেন অনুভৱ কৰিবলৈ সক্ষম হয় যে সমান্তৰাল ভাৱে মাতৃভাষাৰ জ্ঞান আহৰণ প্রতিজন অসমীয়াৰ বাবে জৰুৰী।\nসাম্প্রতিক সময়ত অনাহক মাধ্যম বিতর্ক নহয় বৰঞ্চ অসমীয়া ভাষাটোৰ সুস্থ আৰু প্রক্ৰিয়াগত অধ্যয়নৰ ৰুচিসন্মত প্রয়াস আৰু পৰিকল্পনাত সকলোৱে হাত উজান দিয়াটোহে প্রয়োজনীয়। বিতর্কৰ উর্দ্ধত ক’ব লাগিব যে মাধ্যম যিয়েই নহওক স্ব-স্থানত ইংৰাজী জ্ঞান আহৰণ আৰু মাতৃভাষাৰ চর্চা দুয়োটাই সমান্তৰালভাৱে অতি জৰুৰী। 'অত এৱ ৰুদ্রাক্ষ'ত বিহু সংস্কৃতিক কিদৰে নগ্ন কৰা হ’ল ভাবি থাকোতেই মনলৈ আহিল ভূপেনদাৰ গানৰ এটি কলি “আজিৰ অসমীয়াই নিজক নিচিনিলে অসমতে ভগনীয়া হব।।"\nTags # priyanku narayan barua. সাম্প্ৰতিক প্ৰসংগ # প্ৰিয়ংকু নাৰায়ণ বৰুৱা


সম্পাদকীয় - পুহ, ১৯৩৯ শক (ডিচেম্বৰ, ২০১৭) - সাহিত্য ডট অৰ্গ\nসম্পাদকীয় – পুহ, ১৯৩৯ শক (ডিচেম্বৰ, ২০১৭)\nগধূলি হ’লেই সিহঁতে চিঞৰা আৰম্ভ কৰে৷ প্ৰথমে এটাই আৰম্ভ কৰে, তাৰ পিছত লানি লাগি যায়৷ আমি ভয় খাওঁ৷ নৰাবোৰৰ মাজেৰে বেট বল হাতত লৈ দৌৰি আহো৷ বাঁহৰ খুটিৰ এটা মূৰ জোঙা কৰি বনোৱা ষ্টাম্পবোৰ শুকান পথাৰৰ মাজতেই থাকি আহে৷ ভৰি হাত ধুই ভিতৰলৈ সোমোৱালৈ চিঞৰবোৰ অধিক তীব্ৰ হৈ পৰে৷ ভয় খোৱা দেখি মায়ে হাঁহে, ‘হওঁক দে, বাৰীত শিয়াল কেইটা থকাৰ পৰা অন্ততঃ এটা লাভ হৈছে৷’ পিছে লাভতকৈ লোকচান বেছি আছিল৷ নেজপৰা কেইটাৰ উৎপাতত ঘৰত হাঁহ, কুকুৰা একো পুহিব নোৱাৰিছিল৷ সিঁহতৰ মন গলে দলে-বলে আহি একে নিশাই গঁৰাল উদং কৰি দিছিলহি৷ ঘৰত সেয়ে শিয়াল কেইটাক সকলোৱে বেয়া পাইছিল, ময়ো বেয়া পাইছিলো৷ এবাৰ মাঘ বিহুত খাবলৈ বুলি থৈ দিয়া তেলীয়া হাঁহ এটা ৰাতিয়ে লৈ গৈ সিঁহতৰ নিজৰ বিহু পাতি দিয়াত আমাৰ বহুত খঙ উঠিছিল আৰু সেই খঙতে খুৰাই গৰালটো ভাঙি চুৰমাৰ কৰি পেলাইছিল৷\n‘এইকেইটা বাৰীত থকালৈকে আৰু একো নোপোহো৷’-বুলি খুৰাই বাকী থকা হাঁহ দুটাও বেপাৰীক কম দামতেই বিক্ৰী কৰি দিছিল৷\nতাৰ কিছুদিন পিছতেই খবৰ পাই কৰবাৰ পৰা যাঠি জোং লোৱা দল এটা আহি আমাৰ ঘৰত উপস্থিত হ’লহি৷ খুৰাৰ অনুমতি লৈ সিহঁত বাঁহনিখনৰ ভিতৰলৈ সোমাই গৈছিল৷ পিছে পিছে আমাৰ ক্ৰিকেটৰ দলটোও৷ মানুহকেইজনে গাঁতবোৰ বিচাৰি বিচাৰি এটা এটাকৈ মাটিৰে বন্ধ কৰি গ’ল, মাত্ৰ দুটা মুকলি কৰি ৰাখিলে৷ তাৰে এটাৰ মূৰত একুৰা জুই লগালে আৰু আনটোৰ মূৰত হাতত অস্ত্ৰ লৈ চাৰিজন ৰৈ থাকিল৷ এজনে বিচনী এখন লৈ ধোঁৱাবোৰ গাঁতটোৰ ভিতৰলৈ ঠেলি দিলে৷ গৰম সহিব নোৱাৰি আনটো গাঁতেৰে এটা এটাকৈ শিয়াল কেইটা ওলাব ধৰিলে৷ পিছে সেই গাঁতৰ বাহিৰত জীৱন নাছিল, আছিল চোকা অস্ত্ৰৰ আঘাত৷ অতদিনে আমাক ভয় খুৱাই ৰখা শিয়াল কেইটা কেইমিনিটমানৰ ভিতৰতে প্ৰাণহীন হৈ পৰিছিল৷\nসেয়া আছিল ৯০ দশকৰ মাজভাগৰ কথা৷ আজি প্ৰায় বিশ বছৰৰ পাছত বাঁহনিখন আছে যদিও তাত গাঁতো নাই, শিয়ালো নাই৷ অকল আমাৰ বাৰীত বুলিয়ে নহয়, গোটেই গাঁওখনতেই নাই৷ চাকৰিৰ পৰা আহৰি পাই কেতিয়াবা গাঁৱৰ ঘৰলৈ গ’লে প্ৰায়ে পিছফালৰ পুখুৰীটোৰ পাৰত থিয় হওঁগৈ৷ বিশেষকৈ আবেলি সময়ত বিশাল পথাৰখনৰ আনটো মূৰত বেলিটো ডুবা চাবলৈয়ে যাওঁ৷ সেই তেতিয়াই আজি শুনিবলৈ নোপোৱা ‘হোৱা’ ‘হোৱা’ চিঞৰকেইটা মনলৈ ভাঁহি আহে৷\nএটা সময়ত কাণত পৰিলেই মাৰ কোলাত সোমোৱা সেই কেইটা চিঞৰ শুনিবলৈ আজি কাণ থিয় কৰো৷ পুখুৰীটোৰ পাৰত ৰওঁ, কেৱল নিস্তবদ্ধতাই কাণত খুন্দিয়ায়৷ বিশ বছৰৰ পূৰ্বৰ সেই দিনটোৰ কথা মনত পৰি এতিয়া দুখ লাগে, নিজৰ ওপৰত খঙ উঠে৷ সেইদিনা বহুত ডাঙৰ ভুল হৈছিল, খুৰা আৰু সেই মাংসলোভী মানুহ দলক বাধা দিব লাগিছিল৷ কিন্তু সেই সময়ত কিয় উপলব্ধি নহল এই কথা?\nশিয়ালকেইটালৈ ভয় খাইছিলো যদিও তেতিয়া সিহঁতক লৈ গৰ্বও কৰিছিলো৷ বিশেষকৈ টাউনত ঘৰ থকা লগৰ কেইটাৰ আগত ফিটাহি মাৰিছিলো৷ আজিও কেতিয়াবা বৰ্তমানৰ লগৰখিনিৰ আগত সুযোগ পালে কওঁ যে সৰুতে আমাৰ বাৰীত শিয়াল আছিল৷ আছিল-যি নোহোৱা হ’ল নিজৰ ভুলৰ বাবেই৷\nশিয়ালকেইটা এনে বহুতো উদাহৰণৰ মাজৰ এটাহে মাত্ৰ৷ তেনে উদাহৰণৰ কথা ভাবিলে মনত পৰে আমাৰ গাঁওৰ সৰু পুথিভঁৰালটোলৈ৷ সেইটো এতিয়া এটা দুৱাৰ খিৰিকীবিহীন এটা ভগা ঘৰ মাত্ৰ৷ এটা সময়ত আমি নতুনকৈ অহা টিংকল, মৌচাক পঢ়িবলৈ দৌৰি দৌৰি গৈছিলো৷ সেই সময়ত হাতত ম’বাইল নাছিল, পিঠিত লেপটপো নাছিল৷ পিছলৈ অৱশ্যে আমিও নোযোৱা হৈছিলো, লাইব্ৰেৰীৰ কিতাপবোৰে পঢ়ুৱৈৰ অপেক্ষা কৰি কৰি এলান্ধুৰ কৱলত সোমাই পৰিছিল৷ থাকোতে গুৰুত্ব নিদিয়াৰ বাবেই শিয়ালকেইটাৰ দৰে পুথিভঁৰালটোও এসময়ত নোহোৱা হৈ গ’ল ৷\nঅতীত সুঁৱৰিলে এনে বহু বস্তুৰ কথা মনত পৰিব যিবোৰৰ সময় থাকোতেই গুৰুত্ব বুজি পোৱা নাযায়, আপোনালোকৰো হয়টো এনেকুৱা হয়৷ কেতিয়াবা ভাবি চাইছেনে বাৰু যে বিশ বছৰৰ পিছত কি কি বস্তু আমাৰ কাষত থাকিব আৰু কোনবোৰ চিৰদিনৰ বাবে হেৰাই যাব? আজি গ্ৰন্থমেলাত দেখা কিতাপবোৰ কাইলৈ হয়টো মিউজিয়ামতহে দেখা পোৱা যাব৷ সমান্তৰাল ভাবে আজি ড্ৰয়াৰৰ চুক এটাত পেলাই ৰখা কলম বা পেঞ্চিলডালো নোহোৱা হৈ পৰিব পাৰে৷ অতীতত কাষতে থকা অথচ আজি নোহোৱা হৈ পৰা মানুহ বা বস্তুলৈ মনত পৰিলে হয়টো সকলোৰে অনুশোচনা হয়৷ সেয়ে অনুৰোধ, থাকোতেই জড়-জীৱ সকলোকে আদৰ কৰি যাওঁক৷ কি ঠিক কাইলৈ সিঁহত থাকে বা নাথাকে!\n(পিনাক পাণি বৰুৱা)\nপুহ, ১৯৩৯ শক (ডিচেম্বৰ, ২০১৭)\n← ‘বিস্ময়’ৰ সম্পাদক শ্ৰী শশী ফুকনদেৱৰ সৈতে সাক্ষাৎকাৰ\nনিশ্বাস যেতিয়া থমকি ৰয় মূল হিন্দী: দীপ্তি নৱল অনুবাদ: ৰীতিমালা →\nJune 15, 2012 7